text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda wa kumpala wa Samuele
15:1-35
-
Shaula ubenga kutumikila, ushiya Agaga ne muoyo (1-9)
-
Samuele udi utandisha Shaula (10-23)
-
Badi babenga Shaula bu mukalenge (24-29)
-
Samuele udi ushipa Agaga (30-35)
15 Pashishe Samuele wakambila Shaula ne: “Yehowa uvua muntume bua kukuela manyi bu mukalenge wa tshisamba tshiende tshia Isalele;+ mpindieu teleja tshidi Yehowa wamba.+
2 Yehowa wa biluilu udi wamba ne: ‘Nendumbuluishe bena Amaleka bua tshivuabu benzele bena Isalele pavuabu babaluishe mu njila dîba divuabu bafumina mu Ejipitu.+
3 Mpindieu ndaku, ushipe bena Amaleka,+ ubabutule bobu ne bionso bidibu nabi.+ Kuena ne bua kubashiya ne muoyo to; udi ne bua kubashipa,+ bantu balume ne bantu bakaji, bana too ne bana ba mu maboko, ngombe ne mikoko, tumelu ne mpunda.’”+
4 Shaula wakabikidisha bantu, kubabadilaye mu Telaima: Kuvua basalayi bavua benda ku makasa binunu 200 ne bantu balume ba mu Yuda binunu 10.+
5 Shaula wakasemena too ne ku tshimenga tshia Amaleka, kualaminaye pabuipi ne tshibandabanda.
6 Ke Shaula kuambila bena Kene ne:+ “Ndayi, umbukayi munkatshi mua bena Amaleka bua tshinujimiji pamue nabu.+ Bualu nuenu nuvua baleje tshisamba tshijima tshia Isalele dinanga dia lulamatu+ pavuabu bapatuke mu Ejipitu.” Nunku bena Kene bakumbuka munkatshi mua Amaleka.
7 Pashishe Shaula wakashipa bena Amaleka+ kumbukila ku Hawila+ too ne ku Shû,+ udi ku luseke lua Ejipitu.
8 Wakakuata Agaga+ mukalenge wa Amaleka ne muoyo, kadi wakashipa bantu bakuabu bonso ne muele wa mvita.+
9 Kadi Shaula ne bantu bende bakashiya Agaga ne muoyo pamue ne mikoko, ngombe, nyama ya manyi, bimpanga bia mikoko bia bimpe menemene ne bintu bionso bivua bimpe.+ Kabavua basue kubibutula biobi to. Kadi bakabutula bintu bionso bivua kabiyi ne mushinga ne bivuabu kabayi basue.
10 Pashishe dîyi dia Yehowa diakalua kudi Samuele ne:
11 “Ndi nyingalala bua mundi muteke Shaula mukalenge, bualu mmubenge kundonda ne ki mmukumbaje mêyi anyi to.”+ Bualu ebu buakatonda Samuele bikole, kudidilaye Yehowa butuku bujima.+
12 Pavua Samuele mujuke mu dinda menemene bua kuya kumonangana ne Shaula, bakambila Samuele ne: “Shaula uvua muye ku Kâmele,+ ne mmudimanyikile dikunji kuntu aku.+ Pashishe wakakudimuka, kupuekaye ku Gilegala.”
13 Ndekelu wa bionso pakafika Samuele kudi Shaula, Shaula wakamuambila ne: “Yehowa akubeneshe. Ndi mukumbaje dîyi dia Yehowa.”
14 Kadi Samuele wakebeja ne: “Kadi muadi wa mikoko udi mu matshi anyi ne muadi wa ngombe undi ngumvua bidi bishi?”+
15 Ke Shaula kuamba ne: “Mbafume nabi kudi bena Amaleka, bualu bantu bavua bashiye mikoko ne ngombe ya mimpe menemene ne muoyo bua kubilambula Yehowa Nzambi webe; kadi tudi babutule bionso bivua bishale.”
16 Nunku Samuele wakambila Shaula ne: “Imana! Lekela nkuambile tshivua Yehowa mungambile butuku bua kutshia lelu.”+ Ke yeye kuamba ne: “Akula!”
17 Samuele wakamba kabidi ne: “Kuvua udiangata ne mushinga mukese menemene+ pavuabu bakuteke ku mutu kua bisa bia Isalele ne pavua Yehowa mukuele manyi bu mukalenge wa Isalele anyi?+
18 Pashishe Yehowa wakakutuma, yeye kuamba ne: ‘Ndaku, ushipe bena Amaleka benji ba bubi abu.+ Ubaluishe too ne paudi ubajikija bonso.’+
19 Nunku bua tshinyi kuvua mutumikile dîyi dia Yehowa? Kadi uvua muye lukasa ne lukuka luonso bua kuangata bintu binuvua banyenge,+ wewe kuenza bualu bubi ku mêsu kua Yehowa!”
20 Kadi Shaula wakambila Samuele ne: “Tòo, meme ndi mutumikile dîyi dia Yehowa! Mvua muye kuvua Yehowa muntume, meme kupingana ne Agaga mukalenge wa Amaleka, ne kushipa bena Amaleka.+
21 Kadi bantu bavua bangate mikoko ne ngombe mu bintu bituvua banyenge, bintu bitambe buimpe bivua ne bua kubutudibua, bua kubilambula Yehowa Nzambi webe ku Gilegala.”+
22 Ke Samuele kuamba ne: “Yehowa udi usanka bua milambu ya kuosha ne bua milambu mikuabu+ kupita mudiye usanka bua kutumikila dîyi dia Yehowa anyi? Tangila! Kutumikila nkupite mulambu,+ ne kuteya ntema nkupite mafuta+ a bimpanga bia mikoko;
23 bualu buntomboji+ budi muomumue ne mpekatu wa kubukisha,+ ne kuenza malu ne dikamakama kudi muomumue ne kuenza majimbu ne kukukuila mpingu. Bu muudi mubenge dîyi dia Yehowa,+ yeye pende mmukubenge bua kuikadi kabidi mukalenge to.”+
24 Ke Shaula kuambila Samuele ne: “Ndi muenze mpekatu bualu tshiena mutumikile dîyi dituma dia Yehowa ne mêyi ebe, bualu mvua mutshine bantu ne muteleje tshivuabu bambe.
25 Mpindieu, mbuikidila koku mpekatu wanyi, tupingane nebe bua nginamine Yehowa.”+
26 Kadi Samuele wakambila Shaula ne: “Tshiakupingana nebe to, bualu udi mubenge dîyi dia Yehowa, ne Yehowa mmukubenge bua kutungunuki ne kuikala mukalenge wa Isalele.”+
27 Pakavua Samuele ukudimuka bua kuya, Shaula wakamukuata ku luzembe lua muzabi wa kawuyi maboko, luolu kutuka.
28 Ke Samuele kumuambila ne: “Yehowa mmukutule bukalenge bua Isalele lelu, ne neabupeshe muinebe udi mukupite.+
29 Kabidi, Nzambi Munene wa Isalele+ kakushima+ anyi kakushintulula lungenyi luende to, bualu Yeye kena bu muntu wetu eu bua ashintulule lungenyi luende to.”+
30 Ke yeye kuamba ne: “Ndi muenze mpekatu. Kadi ntua koku mushinga kumpala kua bakulu ba tshisamba tshianyi ne kumpala kua Isalele. Tupingane nebe ne nenginamine Yehowa Nzambi webe.”+
31 Nunku Samuele wakapingana ne Shaula, Shaula kuinaminaye Yehowa.
32 Samuele wakamba ne: “Luayi ne Agaga mukalenge wa Amaleka kundi.” Nunku Agaga wakaya kudiye wenda ukoka makasa panshi, bualu Agaga uvua udiambila ne: ‘Bushuwa mukanu wa lufu mmumane kupita.’
33 Kadi Samuele wakamba ne: “Anu bu mudi muele webe wa mvita mushiye bamamu kabayi bana, nunku mamuebe neashale kayi muana nansha umue munkatshi mua bakaji nende.” Ke Samuele kukosolola Agaga bitupa bitupa kumpala kua Yehowa ku Gilegala.+
34 Pashishe Samuele wakaya ku Lama, ne Shaula wakaya ku nzubu kuende ku Gibea wa Shaula.
35 Samuele kakamona kabidi Shaula too ne dituku dia lufu luende, bualu Samuele wakabuela mu madilu bua Shaula.+ Yehowa wakanyingalala bua muvuaye muteke Shaula mukalenge wa Isalele.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
1 Samuele 15
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text: 15 Panyima pa matuku, mu matuku a dinowa dia blé, Shimishona wakaya ne muana wa mbuji bua kutangila mukajende. Wakamba ne: “Ndi musue kubuela mu nzubu wa bulalu* mudi mukajanyi.” Kadi tatuende wa mukajende kakamuanyishila bua kubuela to.2 Tatuende wa mukajende wakamba ne: “Mvua muele meji ne: ‘Udi ne bua kuikala mumukine bushuwa.’+ Ke meme kumufila kudi nsongalume uvua ukushindikija.+ Muakunyende wa bakaji ki mmuimpe mumupite anyi? Ndi nkulomba bua umuangate pa muaba wende.”3 Kadi Shimishona wakabambila ne: “Musangu eu bena Peleshete kabakumbanda meme mubenzele bibi to.”4 Nunku Shimishona wakaya, kukuataye mikenge 300. Pashishe wakangata bimunyi, kutuangajaye mikila ya mikenge ibidi ibidi, kubuejaye tshimunyi tshimue pankatshi pa mikila ibidi ibidi.5 Pashishe wakatua kapia ku bimunyi, kulekelelaye mikenge mu madimi a bena Peleshete avua ne ntete itshivua ku tukolakola. Wakatua bintu bionso kapia kumbukila ku bisumbu bia ntete too ne ku ntete itshivua ku tukolakola, ne ku madimi a tumuma tua mvinyo ne madimi a mitshi ya olive.6 Bena Peleshete bakebeja ne: “Udi muenze bualu ebu nnganyi?” Bakabambila ne: “Shimishona, muku wa muena Timena, ke udi muenze bualu ebu, bualu yeye mmuangate mukajende mumufile kudi nsongalume uvua umushindikija.”+ Ke bena Peleshete kubanda, kuoshabu nsongakaji ne tatuende ne kapia.+7 Nunku Shimishona wakabambila ne: “Bu munudi benze nunku, tshiakulekela too ne pangikala mudisombuele kunudi.”+8 Pashishe wakabashipa umue ku umue,* dishipa dia dikema, pashishe wakapueka, kusombaye mu nyongolo* wa mu mukuna wa dibue wa Etama.9 Pashishe bena Peleshete bakabanda, kuasabu tshitudilu mu Yuda, ne bavua batambakana mu Lehi.+10 Ke bantu ba mu Yuda kuebejabu ne: “Bua tshinyi nudi babande bua kutuluisha?” Bobu kuandamuna ne: “Tudi balue kukuata* Shimishona, bua tumuenzele anu muvuaye mutuenzele.”11 Nunku bantu 3 000 ba mu Yuda bakapueka ku nyongolo* wa mu mukuna wa dibue wa Etama, kuambilabu Shimishona ne: “Kuena mumanye ne: bena Peleshete badi batukokesha anyi?+ Kadi bua tshinyi udi mutuenzele nunku?” Yeye kubambila ne: “Anu muvuabu bangenzele, ke mundi mubenzele panyi.”12 Kadi bakamuambila ne: “Tudi balue kukukuata* bua kukufila mu bianza bia bena Peleshete.” Ke Shimishona kuamba ne: “Ditshipayi kundi ne: nuenu kanuakungenzela bibi to.”13 Bobu kumuambila ne: “Tòo, netukusuike tshianana bua kukufila mu bianza biabu, kadi katuakukushipa to.”Nunku bakamusuika ne mionji ibidi mipiamipia, kumbukabu nende ku mukuna wa dibue au.14 Pakafikaye ku Lehi, bena Peleshete bakela mbila ya disanka pavuabu bamupete. Pashishe nyuma wa Yehowa wakamupesha bukole,+ ne mionji ivua ku maboko ende yakalua bu manda a line muosha kudi kapia, kukopokayi ku bianza biende, yoyi kumata.+15 Ke yeye kupeta mufuba mubishi wa ku lubanga lua mpunda mulume; kuololaye tshianza, kuwangataye, kushipaye nawu bantu tshinunu.+16 Nunku Shimishona wakamba ne:“Ne mufuba wa ku lubanga lua mpunda, mushiki umue, mishiki ibidi!Ne mufuba wa ku lubanga lua mpunda, ndi mushipe bantu tshinunu.”+17 Pakajikijaye kuakula, wakimansha mufuba wa ku lubanga au, kuinyikaye muaba au ne: Lamata-lehi.*+18 Pashishe wakumvua nyota mikole, yeye kubikila Yehowa, kuamba ne: “Wewe ke udi mufile lupandu lunene elu mu tshianza tshia muena mudimu webe. Kadi mpindieu ndi ne bua kufua ne nyota ne kumata mu bianza bia bantu badi kabayi batengula anyi?”19 Nunku Nzambi wakakangula disoso kampanda divua mu Lehi, ne mâyi akapatukamu.+ Pakanuaye mâyi, bukole* buende buakapingana, yeye kusanguluka. Ke bualu kayi wakinyika muaba au ne: Ene-hakole,* muaba au udi mu Lehi too ne lelu.20 Nunku wakalumbuluisha Isalele mu matuku a bena Peleshete bua bidimu 20.+

robotstxt: allowed

filter: keep


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Dilekeleelangana mabanza tshidimu tshionso tshia 7 (1-6)
-
Diambuluisha bapele (7-11)
-
Dilekelela bapika tshidimu tshionso tshia 7 (12-18)
-
Dijidila banabute ba nyama (19-23)
15 “Ku ndekelu kua bidimu muanda mutekete bionso neulekeleele bantu mabanza.+
2 Dilekeleelangana edi nedikale nunku: Muntu yonso udi musombeshangane bintu nealekeleele mukuende dibanza divuaye mubuele. Kena ne bua kulomba bua mukuende anyi muanabu amufute to, bualu nebamanyishe dilekeleelangana mabanza bua Yehowa.+
3 Udi mua kulomba muntu wa ku babende bua akufute,+ kadi udi ne bua kulekeleela muanenu dibanza diebe dionso didiye nadi.
4 Kadi muntu nansha umue wa munkatshi muebe kena ne bua kulua mupele, bualu Yehowa neakubeneshe kakuyi mpata+ mu buloba budi Yehowa Nzambi webe ukupesha bua buikale bumpianyi buebe,
5 kadi anu wewe mutumikile dîyi dia Yehowa Nzambi webe ne muoyo umue ne mulame bimpe mêyi onso andi nkuambila lelu aa.+
6 Bualu Yehowa Nzambi webe neakubeneshe anu mudiye mukulaye, ne neusombeshe bisamba bia bungi bintu, kadi wewe kuakuikala dijinga ne kusomba tshintu;+ neukokeshe bisamba bia bungi, kadi biobi kabiakukukokesha wewe to.+
7 “Bikala muanenu mulue mupele munkatshi muebe mu tshimue tshia ku bimenga bidi mu buloba budi Yehowa Nzambi webe ukupesha, kukoleshi muoyo webe anyi kuikadi ne minu mikole kudi muanenu mupele to.+
8 Bualu udi ne bua kumubuluila tshianza tshiebe bikole+ ne mu mishindu yonso kumusombesha tshionso tshidiye natshi dijinga anyi tshidiye mupangile.
9 Udimuke bua kuikadi ne lungenyi lubi elu mu muoyo webe, wamba ne: ‘Tshidimu tshia muanda mutekete, tshidimu tshia dilekeleela bantu mabanza, ntshisemene pabuipi,’+ ne upala muanenu mupele bintu, ubenga kumupesha tshintu nansha tshimue. Yeye mudile kudi Yehowa bua bualu buebe, newikale muenze mpekatu.+
10 Udi ne bua kumupesha ne muoyo mujima,+ kuena ne bua kumupesha ne muoyo mukuatshidile to, bualu ke tshidi Yehowa Nzambi webe ubeneshila bualu buonso buudi wenza ne mudimu wonso uudi wenza.+
11 Bualu nekuikale anu bapele mu buloba buebe.+ Ke bualu kayi ndi nkutumina dîyi edi ne: ‘Udi ne bua kubuluila muanenu udi ukenga ne udi mupele tshianza tshiebe bikole mu buloba buebe.’+
12 “Bikalabu bakusumbishe muanenu muena Ebelu mulume anyi mukaji, ne yeye mukuenzele mudimu bidimu bisambombo, nunku mu tshidimu tshia muanda mutekete udi ne bua kumulekela.+
13 Wewe mumulekele, kumulekedi uya bianza bitupu to.
14 Udi ne bua kumupesha ne muoyo umue ndambu wa bintu mu mikoko yebe, mu bintu bia muaba webe wa tshishipuidi, ne bia mu tshikaminu tshiebe tshia mafuta ne tshia mvinyo. Neumupeshe bilondeshile mudi Yehowa Nzambi webe mukubeneshe.
15 Vuluka ne: wakalua mupika mu buloba bua Ejipitu ne Yehowa Nzambi webe uvua mukupikule. Ke bualu kayi ndi nkutumina dîyi bua kuenza nunku lelu.
16 “Kadi yeye mukuambile ne: ‘Tshiakukushiya to,’ bu mudiye mukunange wewe ne ba mu nzubu muebe, bualu uvua ne disanka pavuaye kuebe,+
17 dîba adi newangate tshintu tshia kutubula natshi tumasoso, neutubuile ditshi diende ku tshiibi, ne yeye neashale mupika webe matuku ende onso a muoyo. Newenze kabidi nanku bua mupika webe mukaji.
18 Kumonyi bu bualu bukole paudi umulekela, uya ukushiya, bualu mudimu uvuaye mukuenzele munkatshi mua bidimu bisambombo uvua mupite wa muntu udibu bangate ku mudimu misangu ibidi, ne Yehowa Nzambi webe mmukubeneshe mu malu onso avua menzeke.
19 “Udi ne bua kujidila Yehowa Nzambi webe muanabute yonso mulume wa ngombe yebe ne wa mikoko yebe.+ Kuena ne bua kuenza mudimu nansha umue ne banabute ba ngombe yebe, anyi kukosa miosa ya banabute ba mikoko yebe.
20 Neumudiile wewe ne ba mu nzubu muebe kumpala kua Yehowa Nzambi webe ku tshidimu ku tshidimu muaba wikala Yehowa ne bua kusungula.+
21 Kadi bikalaye ne bulema, mmumue ne: muikale utebuka, muikale ne bufofo anyi ne bulema bukuabu bubi, kuena ne bua kumulambula Yehowa Nzambi webe to.+
22 Udi ne bua kumudiila mu bimenga biebe, muntu udi mukoya nansha muntu udi mukezuke, anu bu mudibu mua kudia kabuluku anyi ngulungu.+
23 Kadi kuena ne bua kudia mashi ende to;+ neuapongolole panshi anu bu mâyi.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Dutelonome 15
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Bua tshinyi bupuekele butshidi anu ne mushinga?
‘Meji adi kudi bantu bapuekele.’—NSUMUINU 11:2.
MISAMBU: 38, 69
1, 2. Bua tshinyi Nzambi wakabenga Shaula? (Tangila tshimfuanyi tshia ntuadijilu tshia tshiena-bualu.)
PAVUA Yehowa musungule Shaula bua kuikalaye mukalenge, Shaula uvua ne bupuekele. (1 Samuele 9:1, 2, 21; 10:20-24) Kadi yeye mumane kulua mukalenge, wakalua muena didibandisha. Musangu kampanda, bena Peleshete binunu bia bungi bakalua kuela bena Isalele mvita. Muprofete Samuele wakambila Shaula ne: uvua ne bua kulua kulambula Yehowa mulambu. Kadi kumpala kua Samuele kufika, bena Isalele bakumvua buôwa, ba bungi bakudibu bakalekela Shaula. Wakapanga lutulu ne kulambula mulambu pamutu pa kuindila bua Samuele adilambuile yeye nkayende. Shaula kavua ne bukenji bua kuenza nunku nansha, ne Yehowa kakasanka to.—1 Samuele 13:5-9.
2 Pakafika Samuele, wakatandisha Shaula bua muvuaye kayi mutumikile Yehowa. Kadi Shaula kavua mumone ne: uvua muenze bualu bubi to. Wakakeba bua kudibingisha, kuelaye bakuabu tshilumbu pa mbidi bua tshilema tshiende. (1 Samuele 13:10-14) Katshia anu ku tshikondo atshi, Shaula wakenza malu makuabu a bungi ne didibandisha. Ke bualu kayi Yehowa wakabenga bua kuikalaye mukalenge. (1 Samuele 15:22, 23) Shaula wakatuadija bimpe kadi kujikija bibi menemene.—1 Samuele 31:1-6.
3. a) Ntshinyi tshidi bantu ba bungi bamba bua bupuekele? b) Nkonko kayi ituandamuna?
3 Bantu ba bungi lelu badi bela meji ne: bupuekele kabuena mua kubapetesha nsombelu muimpe anyi mudimu muimpe to. Badi baditumbisha badimona bapite bakuabu. Tshilejilu, munayi kampanda wa manaya muena tshididi muende lumu wakamba ne: “Muaku bupuekele ki mmunkumbanyine nansha kakese, kawakunkumbanyina nansha.” Kadi bua tshinyi bidi ne mushinga bua muena Kristo kuikalaye ne bupuekele? Bupuekele budi bumvuija tshinyi? Ntshinyi tshidibu kabuyi bumvuija? Mu tshiena-bualu etshi netuandamune nkonko eyi. Mu tshialonda, netumone mutudi mua kushala ne bupuekele nansha padibi bikole.
BUA TSHINYI BUPUEKELE BUDI NE MUSHINGA?
4. Kuenza malu ne didibandisha kudi kumvuija tshinyi?
4 Bible udi uleja ne: didibandisha kadiena dipetangana ne bupuekele to. (Bala Nsumuinu 11:2.) Davidi wakasengelela Yehowa ne: ‘Ukande muntu webe kabidi bua kenji malu mabi mu tshitshiu tshiende.’ (Misambu 19:13) Kuenza malu ne didibandisha kudi kumvuija tshinyi? Nkuenza bualu butudi katuyi ne bukenji anyi ne bukokeshi bua kuenza pamuapa bualu katuena ne lutulu anyi bua lutambishi. Yonso wa kutudi ukadi pamuapa muenze bualu kampanda ne didibandisha bualu tudi bapange bupuangane. Kadi anu bu mutudi bamone mu tshilejilu tshia mukalenge Shaula, didibandisha diodi dilue tshibidilu kutudi, Yehowa kakusanka to. Mu Misambu 119:21 badi bamba ne: Yehowa ‘neatandishe badi badisue.’ Bua tshinyi udi wenza nanku?
5. Bua tshinyi kuenza malu ne didibandisha ntshilema tshinene?
5 Tshia kumpala, tuetu benze malu ne didibandisha, tudi tuleja mutudi katuyi tunemeka Yehowa Nzambi wetu ne mukokeshi wetu. Tshibidi, tuetu tuenza malu atudi katuyi ne bukokeshi bua kuenza, tudi mua kutandangana ne bantu anyi kubenga kumvuangana nabu. (Nsumuinu 13:10) Tshisatu, tuetu benze bualu kampanda ne didibandisha, tudi mua kumueneka batatakane kumpala kua bantu. (Luka 14:8, 9) Bushuwa tudi tumona bua tshinyi Yehowa mmusue bua tuikale bena bupuekele.
BUPUEKELE BUDI BUMVUIJA TSHINYI?
6, 7. Mmunyi mudi bupuekele bupetangana ne budipuekeshi?
6 Bupuekele budi bupetangana bikole ne budipuekeshi. Muena Kristo udi ne budipuekeshi kena ne lutambishi to, kadi udi umona bakuabu bamutambe yeye. (Filipoyi 2:3) Muena budipuekeshi utu kabidi misangu yonso muena bupuekele. Mmumanye ne: udi ne mikalu ne utu witaba bilema biende ne budipuekeshi buonso. Mmusue kuteleja ngenyi ya bakuabu ne kulonga malu kudibu. Muena budipuekeshi utu usankisha Yehowa bikole.
7 Bible udi uleja ne: muena bupuekele mmudimanye ne mmumanye ne: kudi malu adiye kayi mua kuenza anyi adibu kabayi bamuanyishile bua kuenza. Dimanya edi didi dimuambuluisha bua kunemeka bakuabu ne kubenzela malu mu mushindu muimpe.
8. Bua kushala ne bupuekele, ngelelu kayi wa meji utudi ne bua kuepuka?
8 Kadi tudi mua kutuadija kuela meji a kuenza malu ne didibandisha katuyi nansha bajingulule. Mmunyi mudibi mua kuenzeka? Tudi mua kutuadija kudimona ne mushinga wa bungi kupita bakuabu bualu tudi ne majitu kampanda anyi bualu tudi bamanyangana bimpe ne bantu badi ne majitu kansanga mu tshisumbu. (Lomo 12:16) Anyi tudi mua kutuadija kuenza malu bua batumone batuambe. (1 Timote 2:9, 10) Tudi mene mua kutuadija kuambila bakuabu malu adibu ne bua kuenza ne adibu kabayi ne bua kuenza.—1 Kolinto 4:6.
9. Bua tshinyi bamue mbalue bena didibandisha? Fila tshilejilu tshia mu Bible.
9 Tudi mua kutuadija kuenza malu ne didibandisha tuetu katuyi tukanda majinga etu mabi. Ba bungi mbalue bena didibandisha bualu bavua basue bua babatumbishe, bavua bumvuila bakuabu mukawu anyi kabavua bakanda tshiji tshiabu. Bualu ebu buakafikila bamue bantu badibu batele mu Bible bu mudi: Abashaloma, Uziya ne Nebukadenesa. Yehowa wakabaleja patoke ne: bavua ne bua kuikala bena budipuekeshi.—2 Samuele 15:1-6; 18:9-17; 2 Kulondolola 26:16-21; Danyele 5:18-21.
10. Bua tshinyi katuena ne bua kubipisha meji a munda mua muntu adi amusaka ku malu kampanda? Fila tshilejilu tshia mu Bible.
10 Kudi mua kuikala tukuabu tubingila tutu tupangisha bantu bua kuikala ne bupuekele. Vuluka tshilejilu tshia Abimeleke ne Petelo. (Genese 20:2-7; Matayi 26:31-35) Bantu aba bavuaku ne didibandisha anyi? Anyi bivuaku mua kuikala ne: kabavua bamanye malu onso, peshi bavua benza malu kabayi bela meji anyi? Bu mutudi katuyi mua kubala mu mioyo ya bantu, katuena ne bua kubipisha meji a munda muabu adi abasaka ku malu kampanda to.—Bala Yakobo 4:12.
MUDIMU UUDI NAWU MU MALU ADI NZAMBI MULONGOLOLE
11. Ntshinyi tshitudi ne bua kumanya?
11 Muena bupuekele mmumanye mudimu udiye nawu mu malu adi Nzambi mulongolole. Yehowa n’Nzambi wa bulongame. Mmupeshe muena mu tshisumbu yonso mudimu kampanda. Yonso wa kutudi udi ne mushinga. Yehowa mmupeshe yonso wa kutudi bipedi ne mamanya mashilashilangane, ne udi utulekela tudisunguila mushindu wa kuenza nabi mudimu. Tuetu ne bupuekele, netuenze mudimu ne bipedi bietu mu mushindu udi Yehowa musue. (Lomo 12:4-8) Tudi tumona ne: Yehowa mmusue bua tuenze nabi mudimu bua kumutumbisha ne kuambuluisha bakuabu.—Bala 1 Petelo 4:10.
12, 13. Ntshinyi tshitudi ne bua kuvuluka tuetu bapete mashintuluka mu mudimu wa Yehowa?
12 Malu atudi tuenza mu mudimu wa Yehowa adi mua kushintuluka mu kupita kua matuku. Tshilejilu, vuluka mashintuluka a bungi avua Yezu mupete. Kumpala uvua nkayende ne Tatu wende. (Nsumuinu 8:22) Pashishe wakambuluisha Yehowa bua kufuka banjelu, diulu ne buloba ne bantu. (Kolosayi 1:16) Panyima pa matuku bakamutuma pa buloba. Uvua muledibue bu muana wetu muena dîna eu pashishe kuluaye muntu mukole. (Filipoyi 2:7) Yezu wakapingana mu diulu panyima pa lufu luende, ne mu tshidimu tshia 1914 wakalua Mukalenge wa Bukalenge bua Nzambi. (Ebelu 2:9) Mu matuku atshilualua, panyima pa bidimu tshinunu bia bukokeshi bua Yezu, neapingajile Yehowa Bukalenge, bua ‘Nzambi ikale bintu bionso kudi muntu yonso.’—1 Kolinto 15:28, NWT.
13 Tuetu petu tudi mua kupeta mashintuluka a bungi mu nsombelu wetu. Imue misangu majitu etu adi mua kushintuluka bua mapangadika atudi tuangata. Tshilejilu, pamuapa tuvua bajike kadi balue kuangata dipangadika dia kubuela mu dibaka, anyi tudi mua kulela bana. Panyima pa matuku tudi mua kupangadija bua kuenza amue mashintuluka bua kuenzela Yehowa mudimu wa ku dîba ne ku dîba. Misangu mikuabu majitu etu adi mua kushintuluka bua nsombelu kampanda utudi nende. Tudi mua kuikala bakumbane bua kuenza bia bungi anyi bikese. Kadi nansha tuetu bansonga anyi bakulumpe, bikale ne makanda a mubidi mimpe anyi katuyi nawu, Yehowa mmumanye ne: yonso wa kutudi udi mua kumuenzela mudimu bimpe. Kena utulomba bua tuenze bia bungi kupita mutudi mua kuenza to. Udi usanka bikole bua tshionso tshitudi tumuenzela.—Ebelu 6:10.
14. Mmunyi mudi bupuekele butuambuluisha bua kuikala ne disanka mu nsombelu yonso?
14 Yezu uvua usanka bua mudimu wonso uvua Yehowa umupesha, tudi petu mua kusanka ne utudi petu nau. (Nsumuinu 8:30, 31) Muena bupuekele udi usanka ne midimu idibu bamupesha ne majitu adiye nawu mu tshisumbu. Kena wimanyina pa bidi bantu bakuabu benza to. Kadi udi usanka ne mudimu udiye nawu mu bulongolodi bua Nzambi. Udi uwumona bu udi ufumina kudi Yehowa. Muntu udi ne bupuekele udi kabidi unemena bakuabu ne udi usanka bua kubakuatshisha. Mmumanye ne: Yehowa mmubapeshe pabu mudimu kampanda.—Lomo 12:10.
MMUENENU MUIMPE WA BUPUEKELE
15. Tshilejilu tshia Gideona tshidi tshitulongesha tshinyi?
15 Bu muvua Gideona ne bupuekele, udi tshilejilu tshimpe tshitambe. Pavua Yehowa mumupeshe mudimu wa kusungila bena Isalele kudi bena Midiyana, Gideona wakamba ne: ‘Ba mu dîku dianyi badi bapita bena Manashe bonso bupele, ne meme ndi mutambe bupuekele mu nzubu wa tatu wanyi.’ (Balumbuluishi 6:15) Kadi Gideona wakeyemena Yehowa ne kuitaba mudimu uvuabu bamupeshe. Pashishe Gideona wakadienzeja bua kumvua bimpe tshivua Yehowa umulomba, kusambilaye bua kupeta buludiki. (Balumbuluishi 6:36-40) Gideona uvua muntu wa bukole ne wa dikima, kadi uvua kabidi ne meji ne budimu. (Balumbuluishi 6:11, 27) Panyima pa matuku, pakajinga bantu bua abakokeshe, wakabenga. Yeye mumane kuenza tshivua Yehowa mumulombe, wakapingana ku mbelu.—Balumbuluishi 8:22, 23, 29.
16, 17. Mmunyi mudi muena bupuekele mua kulubuluka?
16 Muntu yeye muitabe bua kuenza mudimu mupiamupia anyi musue kuenza bia bungi mu tshisumbu, kabiena biumvuija ne: kena ne bupuekele to. Bible udi wamba ne: mbimpe bua mutendeledi wa Yehowa kujingaye bua kuenzela bena Kristo nende mudimu bikole menemene ne kuya kumpala, anyi kulubuluka. (1 Timote 4:13-15) Kadi bua tuetu kulubuluka, bidi bikengela anu batupeshe mudimu mupiamupia anyi? Tòo. Tuetu bonso tudi mua kutungunuka ne kuakaja bumuntu buetu bua bena Kristo ne bipedi bidi Yehowa mutupeshe bua tuetu kumuenzela mudimu bimpe ne kuambuluisha bakuabu.
17 Kumpala kua muena bupuekele kuitaba mudimu, udi ukeba bua kumanya tshiamulombabu bua mudimu au. Udi usambila bua mudimu au ne wela meji ne ntema yonso bua kumona ni wakumbana bua kuwenza. Neikalaku ne dîba dikumbane ne makanda a kuenza malu makuabu a mushinga anyi? Biobi kabiyi nanku, udiku mua kuitaba bua bakuabu kuenzabu imue midimu idiye wenza anyi? Muntu mupuekele yeye mumane kuela meji bua bualu ebu, udi mua kumona ne: kakukumbaja mudimu mupiamupia eu bimpe to. Muntu yeye ne bupuekele neambe anu ne: tshiena nkumbana to.
18. a) Ntshinyi tshienza muena bupuekele padibu bamupesha mudimu mupiamupia? b) Mmunyi mudi Lomo 12:3 utuambuluisha bua kuikala bena bupuekele?
18 Yehowa mmusue bua tuende nende ne ‘mutshima mupuekele.’ (Mika 6:8) Nunku padibu batupesha mudimu mupiamupia, anu bu Gideona, tukebayi buludiki bua Nzambi ne tumulombe bua atuambuluishe. Tudi ne bua kuela meji bikole bua malu adi Yehowa utuambila ku diambuluisha dia Bible ne bulongolodi buende. Tumanyayi ne: tshionso tshitudi bakokeshe bua kuenza mu mudimu wende ki mbua dimanya ditudi nadi to, kadi mbualu Yehowa udi ne budipuekeshi ne mmusue kutuambuluisha. (Misambu 18:35) Muena bupuekele kena wela “meji ne: mmupite tshidiye atshi” to.—Bala Lomo 12:3.
19. Bua tshinyi tudi ne bua kuikala ne bupuekele?
19 Muntu mupuekele mmumanye ne: Yehowa nkayende ke udi mukumbanyine butumbi buonso bualu udi Mufuki ne Mutambe Bunene wa diulu ne buloba. (Buakabuluibua 4:11) Tuetu ne bupuekele, netusanke bua tshionso tshitudi mua kuenza mu mudimu wa Yehowa. Netunemeke mudi bakuabu badiumvua ne ngenyi ya bena Kristo netu, ne bu tshipeta, netuikale bonso mu buobumue. Muena bupuekele udi wela meji bikole kumpala kua kuenza bualu kampanda, kuenza nunku kudi kumuambuluisha bua kuepuka bilema binene. Yehowa udi wanyisha bikole bantu bena bupuekele. Bua tubingila etu, bupuekele budi ne mushinga wa bungi kudi bantu ba Nzambi. Mu tshiena-bualu tshialonda, netumone mutudi mua kushala ne bupuekele nansha padibi mua kutukolela.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Bienzedi bia bapostolo
16:1-40
-
Paulo usungula Timote (1-5)
-
Tshikena kumona tshia muntu wa ku Makedonia (6-10)
-
Ludia udi ukudimuna mutshima mu Filipoyi (11-15)
-
Paulo ne Sila bela mu buloko (16-24)
-
Mulami wa buloko ne ba mu nzubu muende babatijibue (25-34)
-
Paulo ulomba bua babalombe luse patoke (35-40)
16 Nunku wakafika ku Dêbe ne ku Luseta kabidi.+ Kuntu aku kuvua muyidi mukuabu, diende Timote,+ muana wa mamu kampanda muena Yuda uvua muena kuitabuja, kadi tatuende uvua muena Greke;
2 bana betu ba ku Luseta ne ba ku Ikonio bavua bakula bimpe bua bualu buende.
3 Paulo wakaleja dijinga dia kuya ne Timote, ke kumuangataye, ne kumutengulaye bua bena Yuda bavua miaba ayi,+ bualu bonso bavua bamanye ne: tatuende uvua muena Greke.
4 Pavuabu mu luendu bapitshila mu bimenga, bavua babashila mêyi avua bapostolo ne bakulu bavua mu Yelushalema basuike bua baatumikile.+
5 Nunku, bushuwa, bisumbu biakatungunuka ne kukoleshibua mu ditabuja ne kuvulangana ku dituku ne ku dituku.
6 Bakapitshila kabidi mu Fugia ne mu ditunga dia Galatiya,+ bualu nyuma muimpe uvua mubakandike bua kabambi dîyi mu provense wa Asia.
7 Pashishe, pakapuekabu ku Musia, bakadienzeja bua kubuela mu Bitunia,+ kadi nyuma wa Yezu kakabanyishila to.
8 Nanku, bakapitshila ku Musia, kupuekabu ku Toa.
9 Butuku, Paulo wakamona tshikena kumona etshi: muena Makedonia kampanda uvua muimane umusengelela wamba ne: “Luaku mu Makedonia, utuambuluishe.”
10 Diakamue pakamonaye tshikena kumona etshi, tuakakeba bua kuya ku Makedonia, tudiambila ne: Nzambi uvua mutubikidishe bua kubambila lumu luimpe.
11 Nunku tuakangata mazuwa ku Toa, tuetu kuya musangu umue ku Samotaka, kadi dituku diakalonda tuetu kuya ku Neapoli;
12 patuakumbukaku, tuakaya ku Filipoyi,+ tshimenga tshinene tshia mu distrike dia Makedonia tshivua ku bukokeshi bua Lomo. Tuakashala mu tshimenga atshi ndambu wa matuku.
13 Dituku dia Nsabatu tuakapatuka pambelu pa tshiibi tshia tshimenga pabuipi ne musulu, muaba utuvua tuela meji ne: uvua muaba wa kusambila; tuakasomba, tuetu kutuadija kuyukila ne bantu bakaji bavua badisangishe muaba au.
14 Muntu mukaji mukuabu diende Ludia, mupanyishi wa bilamba bikunzubile wa mu tshimenga tshia Tuatila,+ mutendeledi wa Nzambi, uvua uteleja, ne Yehowa wakunzulula muoyo wende bikole bua kuteyaye ntema ku malu avua Paulo wamba.
15 Mpindieu pavuabu bamubatize yeye ne ba mu nzubu muende,+ wakatusengelela wamba ne: “Nuenu bamone ne: ndi ne lulamatu kudi Yehowa, luayi, nusombe mu nzubu muanyi.” Nunku wakatuenzeja anu bua tuye.
16 Dimue dituku patuvua tuya muaba wa disambila, nsongakaji mukuabu muena mudimu uvua ne nyuma mubi, demon wa lubuku,+ wakasambakena netu. Uvua upetesha bamfumu bende bintu bia bungi pavuaye wamba malu atshilualua.
17 Nsongakaji eu uvua anu wenda utulonda ne Paulo, wela mbila wamba ne: “Bantu aba mbapika ba Nzambi Mutambe Bunene+ ne badi banumanyisha njila wa lupandu.”
18 Wakatungunuka ne kuenza nanku matuku a bungi. Ndekelu wa bionso, biakatshiokesha Paulo, kukudimukaye, kuambila nyuma au ne: “Ndi nkutumina dîyi mu dîna dia Yezu Kristo: patuka munda muende.” Wakapatuka anu pa dîba adi.+
19 Nunku pakamona bamfumu bende ne: kuvuabu batekemene bua kuikala kupetela bintu kuvua kujimine,+ bakakuata Paulo ne Sila, kubakokelabu muaba wa tshisalu kudi bakokeshi.+
20 Bakaya nabu kudi banene ba mbulamatadi, bobu kuamba ne: “Bantu aba badi bajudija tshimvundu tshikole mu tshimenga tshietu.+ Mbena Yuda,
21 ne badi balongesha bantu bilele bidibu kabayi batuanyishile bua kuitaba anyi kuenza, bu mutudi bena Lomo.”
22 Musumba wa bantu wakabajukila kuulu pamue, ne bobu bamane kubatula bilamba, banene ba mbulamatadi bakatuma dîyi bua kubela nkodi.+
23 Bobu bamane kubatuta bikole, bakabela mu buloko ne kutuminabu mulami wa buloko dîyi bua kubalama bimpe menemene.+
24 Bu muvuabu bamutumine dîyi nunku, wakabela mu buloko bua munda, kubuejaye makasa abu mu bikunyi.
25 Kadi bu mundankulu, Paulo ne Sila bavua basambila ne batumbisha Nzambi ne misambu,+ ne bena buloko bavua babumvua.
26 Diakamue buloba buakakanka bikole, kuenzabi bua bishimikidi bia buloko bitenkakane. Bualu bukuabu, biibi bionso biakakanguka musangu umue, ne mionji ivuabu basuike nayi muntu yonso yakasuluka.+
27 Pavua mulami wa buloko mubike ne mumone ne: biibi bia buloko bivua bikanguke, wakatula muele wende, ukeba kudishipa, wela meji ne: bena buloko bavua banyeme.+
28 Kadi Paulo wakela dîyi dikole ne: “Kudienzedi bibi to, bualu tuetu bonso tudi muaba eu!”
29 Ke kulombeshaye bimunyi, kubuelaye lubilu, kudielaye kumpala kua Paulo ne Sila wenda uzakala.
30 Wakapatuka nabu pambelu, kuambaye ne: “Bakalenge, ngenze tshinyi bua kupandishibua?”
31 Bakamba ne: “Itabuja Mukalenge Yezu, nunku neupandishibue wewe ne ba mu nzubu muebe.”+
32 Pashishe bakamuambila dîyi dia Yehowa, yeye ne bantu bonso bavua mu nzubu muende.
33 Wakaya nabu butuku dîba adi, kusukulaye mputa yabu. Pashishe yeye ne ba mu nzubu muende bonso bakabatijibua kakuyi dijingakana.+
34 Wakaya nabu mu nzubu muende, kubatekelaye biakudia ku mêsa, ne wakasanka bikole yeye ne ba mu nzubu muende bonso, bualu uvua muitabuje Nzambi.
35 Pakatshiabu, banene ba mbulamatadi bakatuma balami bua kuamba ne: “Lekela bantu abu.”
36 Mulami wa buloko wakambila Paulo mêyi abu ne: “Banene ba mbulamatadi mbatume bantu bua kunulekela nuenu babidi. Nunku mpindieu, patukayi, nuye mu ditalala.”
37 Kadi Paulo wakabambila ne: “Bavua batuele nkodi kumpala kua bantu kabayi batupishe, petu bikale bena Lomo,+ ne batuele mu buloko. Mpindieu badi batupatula mu musokoko anyi? Tòo, nansha kakese! Balue bobu nkayabu kutupatula.”
38 Balami bakaya kuambila banene ba mbulamatadi mêyi aa. Bobu kumvua buôwa bua bungi pakumvuabu ne: bantu abu bavua bena Lomo.+
39 Nunku bakalua, kubasengelelabu, ne pashishe bobu bamane kubapatula, bakabalomba bua kumbuka mu tshimenga tshiabu.
40 Kadi bakapatuka mu buloko, kuyabu kumbelu kua Ludia; pakamonabu bana betu, bakabakankamija,+ pashishe bobu kuya.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Bienzedi 16
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 9 Mpindieu mukalenge mukaji wa ku Sheba+ wakumvua lumu lua Solomo, nunku wakalua ku Yelushalema bua kuteta Solomo ne nkonko mikole.* Uvua mushindikija kudi tshisumbu tshinene tshia bantu,* ne tumelu tuambule mafuta a mutshi wa bome ne or wa bungi menemene+ ne mabue a mushinga mukole. Wakabuela kudi Solomo, kumuambilaye malu onso avuaye nawu ku muoyo.+2 Nunku Solomo wakandamuna nkonko yende yonso. Kakuvua bualu nansha bumue buvua butambe kukolela* Solomo bua kumumvuija to.3 Pavua mukalenge mukaji wa ku Sheba mumone meji a Solomo,+ nzubu uvuaye muibake,+4 biakudia bia ku mêsa ende,+ mushindu uvua bena mudimu bende basomba, mudimu wa ku mêsa uvua bena mudimu bende benza ne mvuadilu wabu, bafidi bende ba maluvu ne mvuadilu wabu, ne milambu yende ya kuosha ivuaye ne tshibidilu tshia kufila ku nzubu wa Yehowa,+ biakamupitshila.*5 Nunku wakambila mukalenge ne: “Lumu lumvua mumvue mu buloba buanyi bua malu audi muenze* ne bua meji ebe luvua lulelela.6 Kadi tshivua muitabe lumu alu too ne pamvua mulue ne mudimuene malu au ne mêsu anyi abidi.+ Kadi tangila! Kabavua bangambile nansha tshitupa tshia meji ebe a bungi to.+ Udi mupite lumu lumvua mumvue kule ne kule.+7 Bantu bebe mba diakalenga, ne bena mudimu bebe badi bimana kumpala kuebe misangu yonso bateleja meji ebe mba diakalenga!8 Yehowa Nzambi webe atumbishibue, yeye udi musanke bua bualu buebe pa kukuteka mu nkuasa wende wa bukalenge bu mukalenge bua Yehowa Nzambi webe. Bu mudi Nzambi webe munange Isalele,+ bua kuenza bua atungunuke ne kuikalaku bua kashidi, uvua mukuteke mukalenge wende bua kulumbuluisha ne kuteka buakane.”9 Pashishe wakapesha mukalenge ntalanta* 120 ya or+ ne mafuta a mutshi wa bome a bungi menemene ne mabue a mushinga mukole. Kakutu kuanji kubuela kabidi mafuta a mutshi wa bome a buena avua mukalenge mukaji wa ku Sheba mupeshe mukalenge Solomo to.+10 Bualu bukuabu, bena mudimu ba Hilama ne bena mudimu ba Solomo bavua balua ne or bumbuka nende ku Ofî+ bavua balua kabidi ne mitshi ya algumime ne mabue a mushinga mukole.+11 Mukalenge wakangata mitshi ya algumime ayi kuenzaye nayi bibandilu bua nzubu wa Yehowa+ ne nzubu* wa mukalenge,+ kuenzaye kabidi nzenze ne biombelu bia nshinga bua bimbi ba misambu.+ Katshia kabatu banji kumona bintu bia buena abi mu buloba bua Yuda to.12 Mukalenge Solomo wakapesha kabidi mukalenge mukaji wa ku Sheba bintu bionso bivuaye mujinge ne bivuaye mulombe, kupita* bivuaye yeye mutuadile mukalenge. Pashishe wakumbuka, kupinganaye mu buloba buende pamue ne bena mudimu bende.+13 Bujitu bua or uvuabu batuadila Solomo mu tshidimu tshimue buvua bua ntalanta 666 ya or,+14 pa kumbusha uvuabu balua nende kudi bangenda mushinga ne basumbishi ba bintu ne bakalenge bonso ba bena Arabe ne banguvena ba mu buloba bavua batuadila Solomo or ne arjan.+15 Mukalenge Solomo wakenza ngabu minene 200 ya or musambakaja ne tshiamu tshikuabu+ (ngabu yonso wakangata nshekele* 600 ya or musambakaja ne tshiamu tshikuabu)+16 ne ngabu mikese* 300 ya or musambakaja ne tshiamu tshikuabu (ngabu mukese yonso wakangata mina* isatu ya or). Pashishe mukalenge wakayiteka mu Nzubu wa Ditu dia Lebanona.+17 Mukalenge wakenza kabidi nkuasa wa bukalenge munene wa mibanga ne wakamulamika or muimpe menemene.+18 Kuvua katshibandilu ka bidiatshilu bisambombo ku nkuasa wa bukalenge, ne kuvua tshitekelu tshia makasa tshia or tshilamakaja ku nkuasa wa bukalenge, ne kuvua bitekelu bia maboko ku nseke yonso ibidi ya nkuasa, ne bavua benze ntambue ibidi+ ivua mimane ku luseke lua bitekelu bia maboko.19 Bavua benze kabidi ntambue 12+ mimane pa bidiatshilu bisambombo, umue ku luseke luonso lua bidiatshilu bionso bisambombo. Kakuvua bukalenge bukuabu nansha bumue buvua buenze nkuasa wa bukalenge wa nanku to.20 Makopo a mukalenge Solomo onso avua a or, ne bintu bionso bia mu Nzubu wa Ditu dia Lebanona bivua bia or muimpe menemene. Kakuvua tshintu nansha tshimue tshienza ne tshiamu tshia arjan to, bualu bavua bangata arjan bu tshintu tshia tshianana mu matuku a Solomo.+21 Bualu tshisumbu tshia mazuwa a mukalenge tshivua tshiya ku Tâshishi+ ne bena mudimu ba Hilama.+ Musangu umue mu bidimu bisatu bionso, mazuwa a ku Tâshishi avua alua mambule or ne arjan, mibanga,+ nsoko,* ne nyunyi ya tuyiba.22 Nunku mukalenge Solomo uvua ne bubanji ne meji bia bungi kupita bakalenge bakuabu bonso ba pa buloba.+23 Bakalenge ba pa buloba bujima bavua bakeba bua kumonangana ne* Solomo bua kumvua meji avua Nzambi mulelela muele mu muoyo wende.+24 Yonso wa kudibu uvua ulua ne dipa (bintu bia arjan, bintu bia or, bilamba,+ bia mvita, mafuta a mutshi wa bome, tubalu, ne mpunda) ne bualu ebu buvua buenzeka ku tshidimu ne ku tshidimu.25 Solomo uvua ne bikumbi 4 000 bua tubalu tuende ne matempu ne tubalu* binunu 12,+ ne wakabiteka mu bimenga bia matempu ne pabuipi ne mukalenge mu Yelushalema.+26 Uvua ukokesha bakalenge bonso ba kumbukila ku Musulu* too ne ku buloba bua bena Peleshete ne ku mikalu ya Ejipitu.+27 Mukalenge wakenza bua tshiamu tshia arjan tshikale tshia bungi mu Yelushalema anu bu mabue, ne bua mitshi ya sedre yikale ya bungi anu bu mitshi ya tshikuyi mu Shefela.+28 Bavua batuadila Solomo tubalu tua mu Ejipitu+ ne tua mu maloba makuabu onso.29 Bua malu adi mashale a ku malu a Solomo,+ kutuadijila ku mbangilu kuawu too ne ku ndekelu, ki mmafunda mu mêyi a muprofete Natana,+ mu mêyi a buprofete a Ahiya+ muena Shilo, ne mu bikena kumona bivua Ido+ mumonyi wa bikena kumona mufunde bua Yalobama+ muana wa Nebata anyi?30 Solomo wakakokesha mu Yelushalema ku mutu kua Isalele mujima bua bidimu 40.31 Pashishe Solomo wakalala bua kuikisha ne bankambua bende. Nunku bakamujiika mu Tshimenga tshia Davidi tatuende;+ ne muanende Lehabama wakalua mukalenge pa muaba wende.+


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
24 Yehowa wakatungunuka ne kuakula ne Mose, wamba ne:
2 “Tumina bena Isalele dîyi bua bakutuadile mafuta matambe buimpe a olive idibu batue, bua kulama miendu mitemesha dîba dionso.+
3 Dia munemu dia tshilamba tshia kukosolola natshi tshia Bujadiki tshidi mu ntenta wa kusambakena, Alona nealongolole bua miendu yikale anu yitema kumbukila ku dilolo too ne mu dinda kumpala kua Yehowa dîba dionso. Mmukenji mufunda wa kashidi bua bipungu bienu bionso.
4 Nealonge miendu pa tshitekelu tshia miendu+ tshia or muimpe menemene kumpala kua Yehowa dîba dionso.
5 “Newangate bukula bunefuke bua kuenza mampa 12 menza bu bikata. Newenze diampa dionso ne bia dikumi bibidi bia efa.
6 Neuateke pa mêsa a or muimpe menemene kumpala kua Yehowa,+ mambakaja mu milongo ibidi, mulongo wonso muikale ne mampa asambombo.+
7 Neuteke budimbu bua mupuya muimpe bua buimpe menemene pa mulongo wonso wa mampa, ne nebuikale bu tshimanyinu tshia mulambu bua mampa,+ mulambu muosha pa kapia bua Yehowa.
8 Dituku dionso dia Nsabatu neikale ne tshibidilu tshia kualonga kumpala kua Yehowa.+ Ntshipungidi tshia kashidi ne bena Isalele.
9 Mampa au nealue a Alona ne bana bende ba balume,+ ne nebaadiile muaba kampanda wa tshijila,+ bualu mbintu bitambe tshijila buende yeye biangatshila mu milambu ya Yehowa miosha pa kapia, bu mukenji wa kashidi.”
10 Mpindieu munkatshi mua bena Isalele muvua muana wa mamu kampanda muena Isalele ne tatu muena Ejipitu,+ ne mvita yakajuka mu tshitudilu pankatshi pende ne muena Isalele mukuabu.
11 Muana wa mamu muena Isalele au wakatuadija kuakula bibi bua Dîna ne kudiela mulawu.+ Nunku bakalua nende kudi Mose.+ Mpindieu mamuende uvua Shelomita muana wa bakaji wa Dibili wa mu tshisa tshia Dana.
12 Bakamulama too ne pakamanyabu dipangadika dia Yehowa.+
13 Pashishe Yehowa wakambila Mose ne:
14 “Patula muntu uvua muele mulawu au pambelu pa tshitudilu; bantu bonso bavua bamumvue badi ne bua kutenteka bianza biabu pa mutu wende, ne pashishe tshisumbu tshijima tshidi ne bua kumuasa mabue.+
15 Pashishe newambile bena Isalele ne: ‘Muntu yeye muele Nzambi wende mulawu neapete difutu bua mpekatu wende.
16 Nunku kakuyi mpata nebashipe muntu udi upenda dîna dia Yehowa.+ Tshisumbu tshijima netshimuase mabue kakuyi mpata. Nebashipe muntu udi musombe buenyi anu mudibu bashipa muena ditunga bualu mmupende Dîna.
17 “‘Bikala muntu mushipe muntu mukuabu, nebamushipe kakuyi mpata.+
18 Muntu yonso udi ututa tshimuna ne utshishipa, udi ne bua kutshifuta, ufuta muoyo ku muoyo.
19 Muntu yeye mutape mukuende, dîba adi nebamuenzele tshidiye muenzele mukuende.+
20 Ditshibulangana ku ditshibulangana, dîsu ku dîsu, dînu ku dînu, bualu bubi bua muomumue budiye muenzelangane nebamuenzelabu pende.+
21 Muntu udi ututa nyama ne umushipa neamufute,+ kadi muntu udi ututa muntu nende ne umushipa nebamushipe pende.+
22 “‘Nekuikale dipangadika dia muomumue buenu nuenu bonso, nansha bua muntu udi musombe buenyi nansha bua muena ditunga,+ bualu meme ndi Yehowa Nzambi wenu.’”
23 Pashishe Mose wakakula ne bena Isalele, bobu kupatula muntu uvua muele mulawu au pambelu pa tshitudilu, bobu kumuasa mabue.+ Nunku bena Isalele bakenza anu muvua Yehowa mutumine Mose dîyi bua kuenza.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Lewitiki 24
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Muoyo mutoke wa Yobo ne bubanji buende (1-5)
-
Satana udi welesha tshidi tshisaka Yobo bua kuikala ne lulamatu mpata (6-12)
-
Yobo udi ujimija bintu biende ne bana bende (13-19)
-
Yobo kena wela Nzambi tshilumbu pambidi (20-22)
1 Kuvua muntu mukuabu mu buloba bua Usa, dîna diende uvua Yobo.+ Uvua muntu mululame wa muoyo mutoke;+ uvua utshina Nzambi ne wepuka malu mabi.+
2 Bavua bamulelele bana ba balume muanda mutekete ne bana ba bakaji basatu.
3 Bungi bua bimuna biende buvua bua mikoko 7 000, tumelu 3 000, ngombe 1 000, mpunda 500, uvua kabidi ne bena mudimu ba bungi menemene; wakalua muntu munene ku bantu bonso bavua ku Est.
4 Muanende wa balume yonso uvua ulongolola didia dia disanka ku nzubu kuende dituku diende dilongolola. Bavua babikila bana babu ba bakaji basatu bua kudia ne kunua nabu.
5 Pavua matuku abu onso a didia dia disanka atuangana, Yobo uvua ubabikidisha bua kubajidila. Pashishe, uvua ujuka pa dinda menemene, ulambula milambu ya kuosha+ bua yonso wa kudibu. Bualu Yobo uvua wamba ne: “Pamuapa bana banyi ba balume mbenze mpekatu ne badiule Nzambi mu mioyo yabu.” Ke tshivua Yobo wenza misangu yonso.+
6 Kadi dituku diakalua divua bana ba balume ba Nzambi mulelela+ babuele bua kuimana kumpala kua Yehowa,+ Satana+ pende wakabuela munkatshi muabu.+
7 Nunku, Yehowa wakakonka Satana ne: “Udi ufumina penyi?” Satana wakandamuna Yehowa ne: “Ndi mfumina ku ditambakana eku ne eku pa buloba, ku diendakanapu eku ne eku.”+
8 Yehowa kuambila Satana ne: “Udi mutangile muena mudimu wanyi Yobo anyi? Kakuena muntu mukuabu udi bu yeye pa buloba. Mmuntu mululame wa muoyo mutoke,+ udi utshina Nzambi ne wepuka malu mabi.”
9 Ke Satana kuandamuna Yehowa ne: “Yobo udi utshina Nzambi bua tshianana anyi?+
10 Wewe kuena muele lupangu lua bukubi lumunyunguluke yeye+ ne nzubu wende ne bionso bidiye nabi anyi? Udi mubeneshe mudimu wa bianza biende,+ ne bimuna biende mbitangalake mu buloba.
11 Kadi, bua kushintulula malu, olola tshianza tshiebe ne kuma bionso bidiye nabi, yeye neakudiule bushuwa ku mêsu kuebe.”
12 Pashishe Yehowa wakambila Satana ne: “Tangila! Bintu bionso bidiye nabi bidi mu tshianza tshiebe. Kadi anu yeye, kumulengi tshianza tshiebe to!” Nunku, Satana wakumbuka kumpala kua Yehowa.+
13 Nunku, dituku divua bana bende ba balume ne bana bende ba bakaji badia ne banua mvinyo mu nzubu mua tutuabu,+
14 mutuadi wa mukenji wakalua kudi Yobo, wamba ne: “Ngombe ivua idima ne mpunda idia bisonsa ku luseke luayi
15 pavua bena Seba bele mvita ne bayikuate; bakashipa bena mudimu ne muele wa mvita. Anu meme nkayanyi ke uvua mupanduke bua kukumanyisha.”
16 Patshivuaye wakula, mukuabu wakalua, kuambaye ne: “Kapia ka kudi Nzambi kakakuluka kafuma mu diulu, kutemaku munkatshi mua mikoko ne bena mudimu, ne kakababutula! Anu meme nkayanyi ke uvua mupanduke bua kukumanyisha.”
17 Patshivuaye wakula, mukuabu wakalua, kuambaye ne: “Bena Kasada+ bavua baditapulule mu bisumbu bisatu, kudielabu diakamue mu tumelu, bobu kutukuata; bakashipa bena mudimu ne muele wa mvita. Anu meme nkayanyi ke uvua mupanduke bua kukumanyisha.”
18 Patshivuaye wakula, mukuabu kabidi wakalua, kuambaye ne: “Bana bebe ba balume ne bana bebe ba bakaji bavua badia ne banua mvinyo mu nzubu mua tutuabu.
19 Diakamue tshipepele tshikole tshiakafuma mu tshipela, tshiakatuta ku matumba anayi a nzubu, ke kupukilaye bansonga aba, kubashipaye. Anu meme nkayanyi ke uvua mupanduke bua kukumanyisha.”
20 Ke Yobo kujuka, kupanda bilamba biende, kukosaye nsuki ya ku mutu wende; pashishe kudielaye panshi, yeye kuinama,
21 kuamba ne:
“Ngakapatuka munda mua mamuanyi butaka,Nempingane butaka.+
Yehowa mmufile,+ Yehowa mmunyenge.
Dîna dia Yehowa ditungunuke ne kutumbishibua.”
22 Mu malu onso aa, Yobo kakenza mpekatu anyi kubanda Nzambi ne: udi wenza bualu bubi to.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yobo 1
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
BIUMA BIA MU DÎYI DIA NZAMBI | NSUMUINU 1-6
“Eyemena Yehowa ne mutshima webe wonso”
Yehowa mmukumbanyine kumueyemena ne muoyo mujima. Diumvuija dia dîna diende didi ditusaka bua kueyemena bukole budiye nabu bua kukumbaja malu onso adiye mulaye. Disambila ntshintu tshia mushinga tshidi tshituambuluisha bua kumueyemena. Nsumuinu nshapita 3 udi utujadikila ne: bua dieyemena dietu kudi Yehowa, neatufute, mmumue ne: ‘neatululamijile njila yetu.’
Muntu udi muena meji ku mêsu kuende yeye udi:
wangata mapangadika kayi wanji kulomba Yehowa buludiki
weyemena ngelelu wende yeye wa meji anyi wa bena panu
Muntu udi weyemena Yehowa udi:
udia nende malanda makole ku diambuluisha dia dilonga dia Bible, dielangana meji ne disambila
ukebela buludiki bua Nzambi mu mêyi manene a mu Bible padiye usua kuangata mapangadika


text: 18 Mu tshidimu tshisatu tshia Hoshea+ muana wa Elaha mukalenge wa Isalele, Hezikiya+ muana wa Ahaza+ mukalenge wa Yuda wakalua mukalenge.2 Uvua ne bidimu 25 pakaluaye mukalenge, ne wakakokesha bidimu 29 mu Yelushalema. Dîna dia mamuende divua Abi* muana wa Zekâya.+3 Wakatungunuka ne kuenza malu mimpe ku mêsu kua Yehowa,+ anu bu muvua nkambua wende Davidi muenze.+4 Yeye ke uvua mumbushe miaba mitumbuke,+ muzaze makunji a tshijila, ne mukose mutshi wa tshijila.*+ Wakazaza kabidi nyoka wa tshiamu tshia mitaku uvua Mose muenze;+ bualu too ne tshikondo atshi bantu ba mu Isalele bavua bamufuimishila muishi wa milambu ne bavua bamubikila ne: lupingu lua nyoka wa tshiamu tshia mitaku.*5 Uvua weyemena Yehowa+ Nzambi wa Isalele; kakuvua mukalenge mukuabu bu yeye munkatshi mua bakalenge bonso ba Yuda bavua balue panyima pende anyi munkatshi mua aba bavua kumpala kuende to.6 Wakalamata Yehowa bikole.+ Kavua musesuke bua kubenga kumulonda; wakatungunuka ne kulama mêyi avua Yehowa mupeshe Mose.7 Yehowa uvua nende. Miaba yonso ivuaye uya, uvua wenza malu ne meji. Wakatombokela mukalenge wa Ashû, ne wakabenga kumuenzela mudimu.+8 Wakatshimuna kabidi bena Peleshete+ too ne ku Gaza ne maloba ende, kumbukila ku tshibumba tshia nsentedi too ne ku tshimenga tshikolesha.*9 Mu tshidimu tshinayi tshia mukalenge Hezikiya, mbuena kuamba ne: tshidimu tshia muanda mutekete tshia Hoshea+ muana wa Elaha mukalenge wa Isalele, Shalamanesê mukalenge wa Ashû wakabanda bua kuluisha Samalea, ne wakabanga kumutshintshimika.+10 Bakakuata Samalea+ ku ndekelu kua bidimu bisatu; mu tshidimu tshisambombo tshia Hezikiya tshivua tshidimu tshia tshitema tshia Hoshea mukalenge wa Isalele, bakakuata Samalea.11 Pashishe mukalenge wa Ashû wakakuata bena Isalele kuyaye nabu+ mu Ashû, kubatekaye mu Halaha, mu Habô ku musulu wa Gozana ne mu bimenga bia bena Madayi.+12 Biakenzeka nunku bualu kabavua bateleje dîyi dia Yehowa Nzambi wabu, kadi bavua anu banyanga tshipungidi tshiende, mmumue ne: malu onso avua Mose muena mudimu wa Yehowa mubatumine dîyi bua kuenza.+ Kabavua bateleja ne kabavua batumikila to.13 Mu tshidimu tshia 14 tshia mukalenge Hezikiya, Saneheliba mukalenge wa Ashû+ wakabanda bua kuluisha bimenga bikolesha bionso bia mu Yuda ne wakabikuata.+14 Nunku Hezikiya mukalenge wa Yuda wakatumina mukalenge wa Ashû mukenji ku Lakisha ne: “Ndi mu tshilema. Umbuka kundi, ne nenkupeshe tshionso tshiwangambila bua kukupesha.” Mukalenge wa Ashû wakakosela Hezikiya mukalenge wa Yuda tshibawu tshia ntalanta* 300 ya arjan ne ntalanta 30 ya or. 15 Nunku Hezikiya wakafila arjan yonso ivuabu basangane ku nzubu wa Yehowa ne mu bibutshilu bia nzubu* wa mukalenge.+16 Tshikondo atshi Hezikiya wakumbusha* biibi bia ku ntempelo+ wa Yehowa ne mabaya a mu nseke ya mushiku wa mbelu avua Hezikiya mukalenge wa Yuda mulengeje* yeye nkayende,+ ne wakabipesha mukalenge wa Ashû.17 Pashishe mukalenge wa Ashû wakatuma Tâtana,* Labasalisa,* ne Labashake* ne tshiluilu tshinene tshia basalayi bumbukila ku Lakisha+ baya kudi mukalenge Hezikiya mu Yelushalema.+ Bakabanda ku Yelushalema, kuimanabu pabuipi ne munkoloji wa mâyi wa dijiba dia ku mutu didi ku tshibeba tshia ku budimi bua musukudi wa bilamba.+18 Pavuabu babikile mukalenge bua apatuke, Eleyakima+ muana wa Hilekiya, uvua utangila ba mu nzubu,* mufundi Shebena,+ ne Yoa muana wa Asafa, mufundi wa malu a bukalenge, bakapatuka kuluabu kudibu.19 Ke Labashake kubambila ne: “Ambilayiku Hezikiya ne: ‘Mona tshidi mukalenge munene, mukalenge wa Ashû, wamba: “Nshindamenu wa tshieyemenu tshiebe udi tshinyi?+20 Wewe udi wamba ne: ‘Ndi ne mayele ne bukole bua kuluangana mvita,’ kadi aa mmêyi a tshianana. Uudi mueyemene nnganyi bua wewe kupeta dikima dia kuntombokela?+21 Tangila! Wewe udi utekemena dikuatshisha dia dilenge ditshibuke edi, Ejipitu mene,+ didi mua kutua muntu mu tshianza ne kubuelamu yeye mueyemenaku. Ke mudi Palô mukalenge wa Ejipitu kudi bonso badi bamueyemena.22 Wewe mungambile ne: ‘Tudi tueyemena Yehowa Nzambi wetu,’+ ki nyeye muena miaba mitumbuke ne bioshelu bidi Hezikiya mumbushe,+ padiye eku wambila Yuda ne Yelushalema ne: ‘Nudi ne bua kuinama kumpala kua tshioshelu etshi mu Yelushalema’ anyi?”’+23 Nunku mpindieu, diaku koku lupiku elu ne mfumuanyi mukalenge wa Ashû: nenkupeshe tubalu 2 000 ni udi mua kupeta batuendeshi bungi bukumbane.+24 Nunku, mmunyi muudi mua kuipata nansha nguvena umue udi mutambe bukese wa ku bena mudimu ba mukalenge wanyi, paudi eku weyemena Ejipitu bua matempu ne bendeshi ba tubalu?25 Mpindieu ndi mubande bua kuluisha muaba eu bua kuwubutula tshiyi ne dianyisha dia Yehowa anyi? Yehowa nkayende uvua mungambile ne: ‘Banda bua kuluisha buloba ebu ne ububutule.’”26 Ke Eleyakima muana wa Hilekiya, ne Shebena+ ne Yoa kuambilabu Labashake ne:+ “Akula koku ne bena mudimu bebe mu muakulu wa tshiena Alama,*+ bualu tudi tuwumvua; kuakudi netu mu muakulu wa bena Yuda mu matshi a bantu badi pa tshimanu to.”+27 Kadi Labashake wakabambila ne: “Mukalenge wanyi mmuntume anu kudi mukalenge wenu ne kunudi bua kuakula mêyi aa anyi? Ki mmuntume kabidi kudi bantu aba badi basombe pa tshimanu, bantu bikala ne bua kudia tumvi tuabu nkayabu ne kunua menyi abu nkayabu pamue nenu anyi?”28 Pashishe Labashake wakimana, kuelaye dîyi dikole mu muakulu wa bena Yuda, wamba ne: “Telejayi dîyi dia mukalenge munene, mukalenge wa Ashû.+29 Monayi tshidi mukalenge wamba: ‘Hezikiya kanushimi to, bualu kena ukumbana bua kunusungila mu tshianza tshianyi to.+30 Kanulekedi Hezikiya unufikisha ku dieyemena Yehowa padiye unuambila ne: “Yehowa neatusungile bushuwa, ne tshimenga etshi katshiakufidibua mu tshianza tshia mukalenge wa Ashû to.”+31 Kanuteleji Hezikiya to, bualu monayi tshidi mukalenge wa Ashû wamba: “Lengejanganayi nanyi ne nudifile kundi,* ne yonso wa kunudi neadie tumuma tua ku muonji wende wa tumuma tua mvinyo ne tumuma tua ku mutshi wende wa mfigi ne neanue mâyi a mu tshina tshiende tshia kulamina mâyi,32 too ne pandi ndua ne nya nenu mu buloba budi bufuanangane ne buloba buenu,+ buloba bua ntete ne mvinyo mupiamupia, buloba bua mampa ne madimi a tumuma tua mvinyo, buloba bua mitshi ya olive ne buitshi. Dîba adi nenushale ne muoyo ne kanuakufua to. Kanuteleji Hezikiya to, bualu udi unupambuisha padiye unuambila ne: ‘Yehowa neatusungile.’33 Nzambi nansha umue wa ku nzambi ya bisamba mmusungilaku buloba buende mu tshianza tshia mukalenge wa Ashû anyi?34 Nzambi ya Hamate+ ne Âpada idi penyi? Nzambi ya Sefâwayima,+ Hena ne Iwa idi penyi? Mmisungilaku Samalea mu tshianza tshianyi anyi?+35 Nnganyi munkatshi mua nzambi yonso ya maloba au udi musungile buloba buende mu tshianza tshianyi, bua Yehowa kusungila Yelushalema mu tshianza tshianyi?”’”+36 Kadi bantu bakashala bapuwe ne kabakamuandamuna dîyi, bualu dîyi divua mukalenge mutume divua ne: “Kanuena ne bua kumuandamuna to.”+37 Kadi Eleyakima muana wa Hilekiya, uvua ku mutu kua ba mu nzubu,* mufundi Shebena, ne Yoa muana wa Asafa, mufundi wa malu a bukalenge, bakalua kudi Hezikiya ne bilamba biabu bipanda, kumuambilabu mêyi a Labashake.


text:
Bantu ba bungi ba dishiya dia Yadene badi bitabuja (40-42)
10 “Bulelela, bulelela, ndi nnuambila ne: muntu udi kayi ubuelela ku tshiibi tshia tshikumbi tshia mikoko, kadi ubandila muaba mukuabu, muntu au mmuivi ne mupawudi.+2 Kadi muntu udi ubuelela ku tshiibi mmulami wa mikoko.+3 Mulami wa ku tshiibi udi umunzuluila tshiibi,+ ne mikoko idi yumvua dîyi diende.+ Yeye udi ubikila mikoko yende mu mêna ayi ne udi uyipatula.4 Padiye upatula mikoko yende yonso, udi uya kumpala kuayi, mikoko idi imulonda, bualu mmimanye dîyi diende.5 Kayakulonda muenyi nansha kakese, kadi neyimunyeme, bualu ki mmimanye dîyi dia benyi to.”6 Yezu wakabafuanyikijila bualu ebu, kadi kabavua bajingulule tshivuaye ubambila to.7 Nunku Yezu wakamba kabidi ne: “Bulelela, bulelela, ndi nnuambila ne: meme ndi tshiibi bua mikoko.+8 Bantu bonso badi balue pa muaba wanyi mbivi ne bapawudi; kadi mikoko ki mmibateleje to.9 Meme ndi tshiibi; muntu yonso udi ubuelela kundi, neapandishibue, ne yeye neabuele, neapatuke ne neapete mashinde a kudia.+10 Muivi udi ulua anu bua kuiba, bua kushipa ne bua kubutula.+ Meme ndi mulue bua bapete muoyo ne bawupete wa bungi.11 Meme ndi mulami muimpe wa mikoko;+ mulami muimpe udi ufila muoyo* wende bua mikoko.+12 Muntu udibu bangate ku mudimu, udi kayi mulami wa mikoko ne udi mikoko kayiyi yende, udi umona mbua wa ditu ulua, udi ushiya mikoko, unyema, ne mbua wa ditu udi uyibakula ne uyitangalaja,13 bualu yeye mmuntu muangata ku mudimu, kena uditatshisha bua mikoko to.14 Meme ndi mulami muimpe wa mikoko. Ndi mumanye mikoko yanyi ne mikoko yanyi mmimmanye,+15 anu bu mudi Tatu mummanye ne meme mumanye Tatu;+ ndi mfila muoyo* wanyi bua mikoko.+16 “Ndi ne mikoko mikuabu idi kayiyi ya mu tshikumbi etshi;+ yoyi payi ndi ne bua kulua nayi munda, neyumvue dîyi dianyi, neyilue tshisumbu tshimue ne mulami umue.+17 Ke bualu kayi Tatu mmunnange,+ bualu ndi mfila muoyo* wanyi+ bua ngupetulule kabidi.18 Kakuena muntu udi uwunyenga, kadi ndi ngufila mu meme nkayanyi. Ndi ne bukokeshi bua kuwufila, ndi ne bukokeshi bua kuwupetulula kabidi.+ Ndi mupete mukenji eu kudi Tatu wanyi.”19 Ditapuluka diakajuka kabidi munkatshi mua bena Yuda+ bua mêyi aa.20 Ba bungi ba kudibu bavua bamba ne: “Udi ne demon ne mmujimije lungenyi. Nudi numuteleja bua tshinyi?”21 Bakuabu bakamba ne: “Aa ki mmêyi a muntu udi ne demon to. Demon kena mua kutabeja mêsu a mpofu to, ki mmuomu?”22 Tshikondo atshi, Tshibilu tshia Dibanjija tshiakenzeka mu Yelushalema. Tshivua tshikondo tshia muvu wa mashika makole,*23 ne Yezu uvua wendakana mu ntempelo mu mbalanda wa Solomo.+24 Nunku bena Yuda bakamunguila, kutuadijabu kumuambila ne: “Neutulame* ne mioyo kuulu kuulu too ne dîba kayi? Biwikala Kristo, tuambila patoke.”25 Yezu wakabandamuna ne: “Mvua munuambile, kadi kanuena nuitabuja to. Malu andi ngenza mu dîna dia Tatu wanyi, owu aa adi ajadika bualu buanyi.+26 Kadi nuenu kanuena nuitabuja, bualu kanuena mikoko yanyi to.+27 Mikoko yanyi idi yumvua dîyi dianyi, ndi muyimanye, ne idi indonda.+28 Ndi nyipesha muoyo wa tshiendelele,+ kabakuyibutula nansha kakese, ne muntu nansha umue kakuyinyenga mu tshianza tshianyi to.+29 Tshidi Tatu wanyi mumpeshe ntshintu tshinene kupita bintu bikuabu bionso, ne muntu nansha umue kena mua kuyinyenga mu tshianza tshia Tatu to.+30 Meme ne Tatu tudi tshintu tshimue.”*+31 Musangu eu kabidi, bena Yuda bakangula mabue bua kumuasa.32 Yezu wakabambila ne: “Ndi munuleje malu mimpe a bungi a kudi Tatu. Mbuepi bua ku malu au bunudi nungashila mabue?”33 Bena Yuda bakamuandamuna ne: “Tudi tukuasa mabue ki mbua bualu buimpe, kadi bualu udi upenda Nzambi;+ bualu wewe, nansha muudi muntu, udi udivuija nzambi.”34 Yezu wakabandamuna ne: “Ki mbafunde mu Mikenji yenu ne: ‘Mvua muambe ne: “Nuenu nudi banzambi”’* anyi?+35 Bikalaye mubikile bantu bavua dîyi dia Nzambi+ dibipishe ne: ‘banzambi,’ pawu mufundu kawuyi mua kushipibua,36 nudi nungambila meme udi Tatu mujidile ne mutume pa buloba ne: ‘Udi upenda Nzambi,’ bualu mvua muambe ne: ‘Ndi Muana wa Nzambi’ anyi?+37 Bingikala tshiyi ngenza malu a Tatu wanyi, kanungitabuji to.38 Kadi bingikala ngenza malu aa, nansha munudi kanuyi nungitabuja meme, itabujayi malu aa,+ bua nufike ku dimanya ne nutungunuke ne kumanya ne: Tatu udi mu buobumue nanyi ne meme ndi mu buobumue ne Tatu.”+39 Nunku, bakakeba kabidi bua kumukuata, kadi wakabapanduka mu bianza.40 Nanku wakaya kabidi dishiya dia Yadene muaba uvua Yone ubatiza bantu kumpala,+ yeye kusombaku.41 Bantu ba bungi bakalua kudiye, kutuadijabu kuamba ne: “Yone kavua muenze tshimanyinu nansha tshimue to, kadi malu onso avua Yone muambe bua muntu eu avua malelela.”+42 Bantu ba bungi bakamuitabuja muaba au.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
4 Adama wakasangila ne mukajende Eva, yeye kuimita.+ Pakalelaye Kayina,+ wakamba ne: “Ndi mulele muana wa balume ne diambuluisha dia Yehowa.”
2 Pashishe wakalela kabidi muanabu Abele.+
Abele wakalua mulami wa mikoko, kadi Kayina yeye wakalua tshidime.
3 Pakapita matuku, Kayina wakalua ne bia pa madimi bua kulambula Yehowa.
4 Kadi Abele wakalua ne bamue banabute ba nyama yende+ ne manyi ayi. Yehowa wakanyisha Abele ne mulambu wende,+
5 kadi kakanyisha Kayina ne mulambu wende nansha kakese. Nunku Kayina wakafiika munda bikole, kubungamaye.
6 Ke Yehowa kuambila Kayina ne: “Bua tshinyi udi mufiike munda ne mubungame nunku?
7 Wewe mubange kuenza malu mimpe, kuakuanyishibua kabidi anyi? Kadi wewe kuyi mubange kuenza malu mimpe, mpekatu mmukualamine ku tshiibi, ne dijinga diende ndia kukukokesha; kadi wewe neumupite bukole anyi?”
8 Panyima pa bualu ebu, Kayina wakambila muanabu Abele ne: “Luaku tuye mu mpata.” Nunku pavuabu mu mpata, Kayina wakaluisha muanabu Abele, kumushipaye.+
9 Pashishe Yehowa wakakonka Kayina ne: “Muanenu Abele udi penyi?” Yeye kuandamuna ne: “Tshiena mumanye to. Meme ndi mulami wa muanetu anyi?”
10 Ke Yeye kuamba ne: “Tshiudi muenze ntshinyi? Teleja! Mashi a muanenu adi angela lubila kumbukila pa buloba.+
11 Mpindieu udi muedibue mulawu, muipatshibue mu buloba budi bukangule mukana muabu bua kumina mashi a muanenu avua tshianza tshiebe tshiele panshi.+
12 Paudi udima buloba, kabuakukupatuila bintu to. Newikale mutambakanyi ne munyemakanyi pa buloba.”
13 Ke Kayina kuambila Yehowa ne: “Dinyoka diudi mumpeshe bua tshilema tshianyi ndipite bukole.
14 Udi ungipata lelu mu buloba ebu, ne nengikale musokome ku mêsu kuebe; nengikale mutambakanyi ne munyemakanyi pa buloba, ne muntu yonso wapetangana nanyi neanshipe bulelela.”
15 Ke Yehowa kumuambila ne: “Bua bualu ebu, muntu yonso udi ushipa Kayina neapete disombuela misangu muanda mutekete.”
Nunku Yehowa wakateka tshimanyinu bua Kayina, bua muntu yonso wapetangana nende kamuenzedi bibi to.
16 Nunku Kayina wakumbuka kumpala kua Yehowa, kuyaye kusombela mu buloba bua Kunyemena, lua ku est kua Edene.+
17 Pashishe Kayina wakasangila ne mukajende,+ yeye kuimita difu, kulelaye Henoka. Kayina wakabanga kuasa tshimenga, kutshinyikaye dîna dia muanende Henoka.
18 Pashishe Henoka wakalela Ilada. Ilada wakalela Mehuyaela, ne Mehuyaela wakalela Metushaela, ne Metushaela wakalela Lemeke.
19 Lemeke wakasela bakaji babidi. Dîna dia wa kumpala divua Ada, ne dîna dia muibidi divua Zila.
20 Ada wakalela Yabala. Yabala ke uvua nkambua wa bantu batu basombela mu ntenta bikale ne bimuna.
21 Dîna dia muanabu wa balume divua Yubala. Yeye ke uvua nkambua wa bonso badi bimba lunzenze, ne bela lushiba.
22 Zila pende wakalela Tubala-kayina uvua ufula bintu bia mishindu yonso bia tshiamu tshia mitaku ne bia tshiamu tshifiike. Muanabu ne Tubala-kayina wa bakaji uvua Nâmaha.
23 Nunku Lemeke wakelela bakaji bende Ada ne Zila kasala mu mêyi aa:
“Telejayi dîyi dianyi, nuenu bakaji ba Lemeke;Teyayi matshi ku mêyi anyi:
Ndi mushipe muntu bualu mmuntape,Ee, nsongalume, bualu mmunkume.
24 Pikalabu ne bua kusombuela Kayina misangu muanda mutekete,+Nunku Lemeke nebamusombuele misangu 77.”
25 Adama wakasangila kabidi ne mukajende, yeye kulela muana wa balume. Mukajende kumuinyikaye ne: Shete,+ bualu uvua muambe ne: “Nzambi mmumpeshe muana mukuabu pa muaba wa Abele, bualu Kayina uvua mumushipe.”+
26 Shete pende wakalela muana wa balume, kumuinyikaye ne: Enosha.+ Tshikondo atshi bantu bakatuadija kubila dîna dia Yehowa.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Genese 4
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
NSHAPITA WA DIKUMI NE MUANDA MUTEKETE
“Mona, meme mukaji mupika wa Yehowa!”
1, 2. a) Bavua bele Mariya muoyo kayi kudi muenyi? b) Mariya uvua ne bua kuangata dipangadika kayi? Divua mua kushintulula nsombelu wende mushindu kayi?
MARIYA wakakema bikole pakamonaye muenyi kampanda ubuela kuabu. Muenyi eu kavua mulue bua kumonangana ne tatuende anyi ne mamuende to. Uvua mumuluile yeye! Mariya uvua mumanye bimpe ne: muenyi eu kavua mufumine ku Nazaleta to. Bu muvua ba Mariya mu katshimenga kakese, bivua bipepele bua kumanya benyi. Muenyi eu uvua umueneka mushilangane bikole ne bantu bakuabu. Wakayukila ne Mariya mu mushindu uvuaye kayi muibidilangane nawu, wamba ne: “Muoyo au, wewe udibu baleje kalolo kapite bungi; Yehowa udi nebe.”—Bala Luka 1:26-28.
2 Ke mudi Bible utumanyisha Mariya, muana wa Heli, wa mu tshimenga tshia Nazaleta mu Galela. Muyuki wende eu mmutuadije pavuaye ne bua kuangata dipangadika dia mushinga mukole. Uvua mubangila wa Jozefe muena mabaya uvua kayi mubanji, kadi muikale ne ditabuja dikole kudi Nzambi. Nanku Mariya uvua mua kuikala mumanye muikala nsombelu wende, mmumue ne: nsombelu wa mukaji udi wambuluisha bayende ne ukolesha bana bende pamue ne bayende. Diakamue, udi udimona kumpala kua muenyi eu udi mulue kumuambila mudimu udi Nzambi wende mumupeshe, mudimu uvua mua kushintulula nsombelu wende.
3, 4. Bua tuetu kumanya Mariya bimpe, mmalu kayi atudi ne bua kumbusha mu mutu? Tudi ne bua kuimanyina pa tshinyi?
3 Bantu ba bungi badi bakema bua mudi Bible kayi muakule malu a bungi adi atangila Mariya. Bible kena utamba kuakula bua mushindu uvuaye mukole, bua bikadilu biende ne ki mmuakule bualu nansha bumue bua muvua mubidi wende to. Kadi malu adi Dîyi dia Nzambi diamba bua bualu buende adi ne malongesha a bungi.
4 Bua kumanya Mariya bimpe, bidi bikengela kubenga kutuma ntema ku malu adi bitendelelu bia bungi bilongesha lelu bua bualu buende. Nanku, tuanji kumbusha mu mutu bitu bantu ba bungi bamba bua bualu buende. Tumbushe kabidi mu mutu malongesha a mu bitendelelu adi mabandishe bikole mukaji muena didipuekesha eu, bu mudi a ne: “Mamuende wa Nzambi” ne “Mukalenge mukaji wa mu Diulu.” Tuimanyinayi pa tshidi Bible wamba menemene. Bible udi utuambila muvua Mariya ne ditabuja ne mutudi mua kumuidikija.
Muanjelu udi ulua kumutangila
5. a) Tshivua Mariya muenze pavua Gabaliele mumuele muoyo tshidi tshitulongesha tshinyi? b) Tshilejilu tshia Mariya tshidi tshitupesha dilongesha kayi dinene?
5 Muenyi wa Mariya kavua muntu wetu wa mashi ne mâyi eu to. Uvua muanjelu Gabaliele. Pavuaye mubikile Mariya ne: “wewe udibu baleje kalolo,” Mariya “wakapampakana bikole” bua mêyi a muanjelu ne bua muvuaye mumuele muoyo mu mushindu uvuaye kayi muibidilangane nawu. (Luka 1:29) Udibu baleje kalolo kudi nganyi? Mariya kavua mutekemene ne: bantu bavua mua kumuleja kalolo to. Kadi muanjelu uvua umuambila bua muvua Yehowa Nzambi umuanyisha. Bualu ebu buakamusankisha bikole. Nansha nanku, kavua udituta mu tshiadi ne lutambishi luonso ne: Nzambi ukadi munganyishe to. Tshilejilu tshia Mariya tshidi tshitulongesha ne: tuetu tuditatshisha bua Nzambi atuanyishe, katuena mua kubandisha makaya tuamba ne: ukadi mumane kutuanyisha to. Nzambi mmukine bantu badi badibandisha, kadi mmunange bantu badi badipuekesha ne udi ubambuluisha.—Yak. 4:6.
Mariya kavua udituta mu tshiadi ne lutambishi luonso ne: Nzambi ukadi munganyishe to
6. Mmudimu kayi wa pa buawu uvua muanjelu mupeshe Mariya?
6 Bivua bikengela ne: Mariya ikale udipuekesha mushindu eu, bualu muanjelu uvua ne bua kumupesha mudimu wa pa buawu. Wakamumvuija ne: uvua ne bua kulela muana uvua ne bua kulua muntu wa mushinga mukole munkatshi mua bantu bonso. Gabaliele wakamba ne: “Yehowa Nzambi neamupeshe nkuasa wa butumbi wa tatu wende Davidi, neikale Mukalenge wa nzubu wa Yakoba tshiendelele; Bukalenge buende kabuakuikala ne ndekelu to.” (Luka 1:32, 33) Kakuyi mpata, Mariya uvua mumanye tshivua Nzambi mulaye Davidi kukavua bidimu bipite pa tshinunu, mulayi au uvua uleja ne: umue wa mu ndelanganyi ya Davidi uvua ne bua kukokesha bua kashidi. (2 Sam. 7:12, 13) Nanku muana wa Mariya uvua ne bua kulua Masiya uvua bantu ba Nzambi bindile munkatshi mua bidimu bia bungi.
7. a) Lukonko luvua Mariya muele ludi luleja tshinyi pa bidi bimutangila? b) Tshilejilu tshia Mariya tshidi tshilongesha bansonga tshinyi lelu?
7 Muanjelu wakamuambila kabidi bua muanende ne: “Nebamubikile ne: Muana wa Mutambe bunene.” Mmunyi muvua mukaji wetu eu mua kulela muana wa Nzambi? Mmunyi mene muvua Mariya mua kumulela? Uvua mubangila wa Jozefe, kadi kabavua banji kuselangana to. Mariya wakela lukonko elu ne muoyo mujima wamba ne: “Bualu ebu nebuenzeke mushindu kayi bualu meme tshiena muanji kumanya mulume?” (Luka 1:34) Mona ne: Mariya udi wamba mudiye kayi muanji kumanya balume kayi nansha ne bundu bukese to. Kadi, uvua usanka bikole bua tshivuaye atshi. Lelu bansonga ba bungi badi banyanga ne lukasa bukamama buabu, ne badi baseka bansonga badi kabayi banji kumanya balume anyi bakaji. Malu mmashintuluke bikole pa buloba. Kadi Yehowa yeye ki mmushintuluke to. (Mal. 3:6) Yehowa udi usanka bua bantu badi batumikila mikenji yende ya bikadilu bimpe anu bu mu tshikondo tshia Mariya.—Bala Ebelu 13:4.
8. Mmunyi muvua Mariya mua kulela muana mupuangane nansha muvuaye yeye mupange bupuangane?
8 Nansha muvua Mariya wenzela Yehowa mudimu ne lulamatu, uvua anu muntu mupange bupuangane. Kadi mmunyi muvuaye mua kulela muana mupuangane, Muana wa Nzambi? Gabaliele udi umvuija ne: “Nyuma muimpe nealue kuudi, bukole bua Mutambe Bunene nebukubuikile. Bua bualu abu, muana waledibua nebamubikile ne: ngua tshijila, Muana wa Nzambi.” (Luka 1:35) Kuikala wa tshijila kudi kumvuija “mukezuke,” “kayi katoba,” “munsantu.” Baledi batu basambulujila bana babu mibi ne dipanga dia bupuangane. Kadi mu bualu ebu, Yehowa uvua ne bua kuenza tshishima tshia dikema. Uvua ne bua kuangata muoyo wa muanende mu diulu, kuwela mu difu dia Mariya, ne kuenza mudimu ne bukole buende buenzeji anyi nyuma muimpe bua ‘kubuikila’ Mariya, ulama muana bua kapianyi mibi ya mamuende to. Mariya uvuaku muitabe tshivua muanjelu mumulaye anyi? Ntshinyi tshiakandamunaye?
Diandamuna didi Mariya upesha Gabaliele
9. a) Malu adi bena mpata bamba bua Mariya nga dishima bua tshinyi? b) Mmushindu kayi uvua Gabaliele mukoleshe ditabuja dia Mariya?
9 Bena mpata ne bantu badi balonge malu a Nzambi ba mu bukua buena Kristo kabena bitaba ne: mukaji utshivua kamama uvua mua kulela muana to. Nansha mudibu balonge, kudi bualu bupepele budibu kabayi bumvua. Ke buvua Gabaliele muambe ne: “Kakuena dîyi dia Nzambi didiye kayi mua kukumbaja to.” (Luka 1:37) Mariya uvua muitabe ne: mêyi avua muanjelu mumuambile avua malelela, bualu uvua nsongakaji uvua ne ditabuja dikole. Kadi ditabuja diende kadivua dia muntu muena bitabataba to. Bu muvua Mariya muntu wetu wa lungenyi ne meji eu, uvua dijinga ne bijadiki bua kukolesha ditabuja diende. Muanjelu Gabaliele wakamupesha bijadiki bia bungi. Wakamuambila bua muanabu Elizabeta ukavua muntu mukole, uvua bantu bamanye ne: uvua nkumba wa bidimu bia bungi. Nzambi wakamuambuluisha mu tshishima bua yeye kuimita.
10. Bua tshinyi diakalenga divua nadi Mariya dia kulela Muana wa Nzambi kadivua bualu bupepele?
10 Ntshinyi tshivua Mariya ne bua kuenza? Kuvua mudimu uvua mumuindile ne uvua mujadike ne: Nzambi neakumbaje malu onso avua Gabaliele muambe. Nansha muvua kulela muana wa Nzambi bualu bua lumu, kabivua bipepele bua Mariya kukumbajaye bualu ebu to. Tshia kumpala, uvua ne bua kuela meji bua Jozefe mubangila wende. Pavua Jozefe umanya ne: Mariya uvua ne difu, uvuaku mua kuitaba bua kumusela kabidi anyi? Tshibidi, mudimu uvuabu bamupeshe uvua umueneka bu uvua wenza buôwa. Uvua ne bua kuambula munda muende muoyo wa tshifukibua tshia Nzambi tshia mushinga mukole menemene, Muanende uvuaye munange bikole. Mariya uvua ne bua kumulama pavuaye muana mutekete ne kumukuba mu bulongolodi bubi ebu. Bushuwa, tshivua mudimu munene.
11, 12. a) Mmunyi muvua too ne bantu bavua ne bukole ne lulamatu bandamune pavua Yehowa mubapeshe mudimu mukole? b) Diandamuna divua Mariya mupeshe Gabaliele divua dileja tshinyi bua bualu buende?
11 Bible udi uleja ne: nansha bantu bakuabu ba bukole ne ba lulamatu bavua imue misangu belakane bua kuitaba mudimu mukole uvua Nzambi mubapeshe. Mose wakamba ne: kavua mukumbane bua kuikala mutuadi wa dîyi dia Nzambi, bualu kavua wakula bimpe to. (Ekes. 4:10) Yelemiya wakamba yeye ne: utshivua “anu muana,” muana mutekete bikole kayi mua kukumbaja mudimu uvua Nzambi mumupeshe to. (Yel. 1:6) Yona yeye wakanyema mudimu uvuabu bamupeshe. (Yona 1:3) Kadi Mariya yeye wakenza tshinyi?
12 Lelu bantu ba bungi mbamumanye bua mêyi akambaye adi aleja muvuaye udipuekesha ne utumikila bikole. Wakambila Gabaliele ne: “Mona, meme mukaji mupika wa Yehowa! Bienzeke anu bu muudi muambe.” (Luka 1:38) Mukaji mupika uvua mushadile kudi bena mudimu bonso; nsombelu wende yonso uvua mu bianza bia mfumuende. Ke mushindu uvua Mariya udimona kumpala kua mfumuende Yehowa. Mariya uvua mumanye ne: uvua mu bianza bia Yehowa, Nzambi udi ne lulamatu kudi bantu badi bamulamate. Uvua mumanye kabidi ne: Yehowa uvua ne bua kumubenesha pavuaye udienzeja bua kukumbaja mudimu mukole eu.—Mus. 18:25.
Mariya uvua mumanye ne: uvua mu bianza bia Yehowa, Nzambi udi ne lulamatu
13. Mmunyi mudi tshilejilu tshia Mariya tshituambuluisha pikala mudimu udi Nzambi mutupeshe umueneka mukole anyi katuyi mua kuwenza?
13 Imue misangu Nzambi utu utulomba bua kuenza mudimu udi mua kumueneka ku mêsu kuetu bu mukole anyi utudi katuyi mua kuenza. Kadi ku diambuluisha dia Dîyi diende, udi utuleja bua tshinyi tudi ne bua kumueyemena, kuditeka mu bianza biende anu bu Mariya. (Nsu. 3:5, 6) Netuenze petu nunku anyi? Tuetu benze nunku, neatubeneshe ne neatuambuluishe bua tuetu kuikala ne ditabuja dikole kudiye.
Udi uya kudi Elizabeta
14, 15. a) Mmunyi muvua Yehowa muambuluishe Mariya pavuaye muye kutangila Elizabeta ne Zekâya? b) Mêyi a Mariya adi mu Luka 1:46-55 adi aleja tshinyi pa bidi bimutangila?
14 Malu avua Gabaliele muambile Mariya bua Elizabeta avua mamukemeshe bikole. Mmuntu mukaji kayi udi mua kumanya bimpe menemene muvua Mariya udiumvua? Mariya wakaya ne lukasa ku mikuna ya mu Yudaya, luendu lua matuku matue ku asatu anyi anayi. Pakabuelaye mu lupangu lua Elizabeta ne muakuidi Zekâya, Yehowa wakambuluisha Mariya bua kupeta tshijadiki tshikuabu tshivua mua kukolesha ditabuja diende. Pakumvua Elizabeta muoyo uvua Mariya mumuele, wakumvua diakamue muana uvua munda muende utuadija kusanka. Elizabeta wakuwula tente ne nyuma muimpe ne kubikilaye Mariya ne: “Mamuende wa Mukalenge wanyi.” Nzambi uvua muambuluishe Elizabeta bua kujingulula ne: muana wa Mariya uvua ne bua kulua Mukalenge wende, Masiya. Kabidi nyuma wakamusaka bua kuela Mariya kalumbadi bua muvuaye mulamate Nzambi ne umutumikila; wakamuambila ne: “Mukaji udi muitabuje ngua diakalenga.” (Luka 1:39-45) Bushuwa malu onso avua Yehowa mulaye Mariya avua ne bua kukumbana.
15 Mariya wakakula pende. Mêyi ende mmalama bimpe mu Dîyi dia Nzambi. (Bala Luka 1:46-55.) Musangu eu ke uvua Mariya muakule bikole, ne bivuaye muambe bidi bileja malu a bungi adi amutangila. Mêyi ende adi aleja muvuaye ne dianyisha kudi Yehowa bua muvuaye mumupeteshe diakalenga dia kuikala mamuende wa Masiya. Mêyi ende adi kabidi aleja ditabuja dikole divuaye nadi padiye uleja mudi Yehowa upuekesha bena lutambishi ne bena bukole, ne mudiye wambuluisha bantu bapuekele ne bapele badi benza disua diende. Mêyi ende adi kabidi aleja muvuaye ne dimanya dia bungi. Tuetu basue kutshinka, tudi mua kuamba ne: Mariya uvua mutele mu mêyi ende malu adi mu mvese mipite pa 20 ya mu Mifundu ya mu tshiena Ebelu. *
16, 17. a) Mmunyi mudi Mariya ne muanende baleje lungenyi lutudi ne bua kulonda? b) Disombeshangana dia Mariya ne Elizabeta didi dituvuluija disanka kayi ditudi mua kupeta?
16 Bushuwa, Mariya uvua wela meji bikole bua malu adi mu Dîyi dia Nzambi. Nanku, wakaleja muvuaye udipuekesha pavuaye mutele Dîyi dia Nzambi pamutu pa kuamba malu avua mu lungenyi luende. Dimue dituku, muana uvua munda muende wakalua kuleja ngikadilu wa muomumue pakambaye ne: “Malu andi ndongesha ki nganyi to, kadi nga udi muntume.” (Yone 7:16) Tudi petu mua kudiebeja ne: ‘Ndiku ndeja kanemu ka mushindu eu bua Dîyi dia Nzambi anyi? Anyi ntu musue kulongesha malu adi afuma mu meji anyi?’ Bulelela, Mariya uvua ne meji mimpe.
17 Mariya wakashala kua Elizabeta ngondo mitue ku isatu, kakuyi mpata bavua bakankamijangana bikole. (Luka 1:56) Disombeshangana dia Mariya ne Elizabeta didi dituvuluija mudi bulunda mua kutupetesha masanka a bungi. Tuetu bakebe balunda badi banange Nzambi wetu Yehowa ne muoyo umue, malanda etu ne Yehowa nealue makole. (Nsu. 13:20) Ndekelu wa bionso Mariya uvua ne bua kupingana kuende. Ntshinyi tshivua Jozefe mua kuamba pavuaye umvua tshivua tshifikile Mariya?
Mariya ne Jozefe
18. Mbualu kayi buvua Mariya muambile Jozefe? Ntshinyi tshiakenza Jozefe?
18 Bidi bimueneka ne: Mariya kavua muindile bua difu dianji kukola bua ashishe kuyukila ne Jozefe to. Uvua amu ne bua kuyikila nende. Kadi uvua welakana bua kumanya tshivua Jozefe muntu uvua utshina Nzambi mua kuenza pavuaye mua kumuambila. Nansha nanku, wakayikila nende, kumuambila malu onso avua mamufikile. Anu mutudi mua kuela meji, biakatonda Jozefe bikole. Uvua musue kuitaba tshivua nsongakaji uvuaye munange eu umuambila, kadi tshidiye wamba katshitu tshianji kuenzeka to. Bible kena uleja meji avua nawu Jozefe anyi tshivuaye upangadija to. Kadi udi uleja ne: uvua muangate dipangadika dia kushipa dibaka, bualu tshikondo atshi bavua bangata bantu bavua babangilangane anu bu bantu bakavua baselangane. Kadi kavua musue kukoka ntema ya bantu anyi kumufuisha bundu to; wakajinga kuenza bualu ebu mu musokoko. (Mat. 1:18, 19) Bivua ne bua kuikala bisame Mariya ku muoyo bua kumona muvua bualu abu butatshisha nsongalume wa bende au mu lungenyi. Kadi Mariya kavua mufiike munda bua muvua Jozefe ubenga bivuaye umuambila to.
19. Mmunyi muvua Yehowa muambuluishe Jozefe bua kuangata dipangadika dimpe?
19 Yehowa wakambuluisha Jozefe ne bulenga buonso bua kuangata dipangadika dimpe. Muanjelu wa Nzambi wakambila Jozefe mu tshilota ne: difu divua nadi Mariya ndia mu tshishima. Bualu abu buvua ne bua kuikala bumutukije mioyo ya munda. Yeye kuenza malu anu muvua Mariya muenze ku ntuadijilu, mbuena kuamba ne: wakenza tshivua Yehowa musue bua enze. Kuangataye Mariya, kumutekaye kumbelu bu mukajende, kudilongololaye bua kuambula bujitu bua pa buabu bua kulama Muana wa Yehowa.—Mat. 1:20-24.
20, 21. Tshilejilu tshia Mariya ne Jozefe tshidi tshilongesha bantu badi mu mabaka ne badi bajinga kuselangana tshinyi?
20 Mbimpe bua bantu badi mu mabaka anyi badi bajinga kuselangana bapetele dilongesha ku tshilejilu tshia bena dibaka bapiabapia aba bavua ne muoyo kukadi bidimu 2000. Pavua Jozefe umona muvua mukajende wenza midimu ya mamu wa nzubu, kakuyi mpata wakasanka muvua muanjelu wa Yehowa mumulombole. Jozefe uvua mua kuikala mujingulule ne: bua kuangata mapangadika manene mbimpe kueyemena Yehowa. (Mus. 37:5; Nsu. 18:13) Kakuyi mpata, bu muvuaye mfumu wa dîku, uvua ne budimu ne meji mimpe pavuaye wangata mapangadika bua dîku diende.
21 Ndilongesha kayi ditudi tupeta bua muvua Mariya muitabe bua kuselangana ne Jozefe? Nansha muvua Jozefe muanji kuikala ne lutatu lua kuitaba tshivuaye mumuambile, Mariya wakashala muindile bua Jozefe angate dipangadika dia mua kupita ne bualu abu, bualu yeye ke uvua ne bua kulua mfumu wa dîku. Kakuyi mpata, bualu ebu buakamupesha dilongesha dimpe didi bakaji bena Kristo mua kulonda lelu. Bidi bimueneka ne: malu aa akambuluisha Jozefe ne Mariya bua kumona mushinga wa kuyukidilangana ne kulejangana malu onso patoke.—Bala Nsumuinu 15:22.
22. Jozefe ne Mariya bavua bibakile dibaka diabu pa tshinyi? Mmalu kayi avua mabindile?
22 Mu bulelela, bena dibaka bapiabapia aba bakatuadija dibaka diabu diashila pa bishimikidi bitambe buimpe. Bavua banange Yehowa kupita bintu bionso, ne bavua bajinga kumusankisha ne muoyo mujima bu baledi badi bamanye mua kuambula majitu abu bimpe mu dîku. Bushuwa, kuvua malu mimpe ne ntatu mikole ivua mibindile. Bavua ne bua kukolesha Yezu uvua ne bua kulua muntu mutambe bunene wa katshia ne katshia.
^ tshik. 15 Bidi bimueneka mu mvese ayi ne: Mariya uvua mutele mêyi a Hana. Hana uvua mukaji muena ditabuja uvua Yehowa muambuluishe pende bua kupeta muana.—Bala kabidi kazubu ka ne: “Masambila abidi a dikema,” mu Nshapita 6.


text:
TSHIBUMBA TSHIA NSENTEDI Ngondo 5 2014 | Muntu udi mua kumanya malu atshilualua anyi?
Diandamuna didi mua kushintula nsombelu webe.
Biena-bualu bia pa tshizubu
Amue malu atu akumbana, kadi a bungi kaatu akumbana
Nnganyi udi muende lumu bua dimanyisha ne bujalame buonso malu atshilualua?
Biena-bualu bia pa tshizubu
Muntu udiku mua kumanya malu atshilualua anyi?
Kudi muntu udi umanyisha malu atshilualua ne bujalame buonso.
A CONVERSATION WITH A NEIGHBOR
Bantemu ba Yehowa batuku bitabuja Yezu anyi?
Bikalabu bitabuja Yezu, bua tshinyi kabena badibikila ne: Bantemu ba Yezu?
Utu mumanye anyi?
Bua tshinyi bena Yuda bavua balombe Pilato bua kutshibula mikolo ya Yezu? Mu bulelela, Davidi uvuaku mushipe Goliyata ne ndundu wa nyunyi anyi?
IMITATE THEIR FAITH
Wakatantamena muele wa kanyinganyinga
Wewe utuilangana ne “muele mule” wa kanyinganyinga, tshilejilu tshia Mariya mamuende wa Yezu tshidi mua kukuambuluisha.
Mandamuna a nkonko ya malu a mu Bible
Bu Nzambi muikale mukokeshi wa buloba ebu, buloba buvua mua kuikala buule tente ne makenga nunku anyi?


text: 50 Ke Jozefe kudiela pambidi pa tatuende,+ kudidilaye pambidi pende, kumutuaye mishiku.2 Pashishe Jozefe wakatumina bena mudimu bende baminganga dîyi bua kumishabu tshitalu tshia tatuende ne manga.+ Nunku baminganga bakumisha Isalele ne manga,3 ne bakamuenzela nanku matuku 40 majima, bualu, abu ke bungi bua matuku avuabu benza bua kumisha tshitalu; ne bena Ejipitu bakatungunuka ne kumudila matuku 70.4 Pakajika matuku a kumudila, Jozefe wakambila bena mu lubanza* lua Palô ne: “Binuikala nanyi luse, ambilayi Palô ne:5 ‘Tatu uvua muntshipishe+ ne: “Tangila! nkadi mfua.+ Udi ne bua kunjiika muaba wanyi wa dijiikilangana+ umvua mumbule mu buloba bua Kanâna.”+ Anyisha koku mbande bua kujiika tatu, pashishe nempingane.’”6 Palô wakandamuna ne: “Ndaku ujiike tatuebe anu muvuaye mukutshipishe.”+7 Nunku Jozefe wakabanda bua kujiika tatuende, ne bena mudimu bonso ba Palô bakaya nende: bakulu+ ba mu lubanza luende ne bakulu bonso ba mu buloba bua Ejipitu,8 ne bantu bonso ba mu nzubu wa Jozefe, ne bana babu ne Jozefe, ne ba mu nzubu wa tatuende.+ Bakashiya anu bana babu batekete ne mikoko yabu ne ngombe yabu mu buloba bua Goshene.9 Bendeshi ba matempu+ ne bendeshi ba tubalu bakaya kabidi nende; tshisumbu tshia bantu atshi tshivua tshinene be!10 Pakafikabu muaba wa dishipuila wa Atada udi mu tshitupa tshia buloba tshia Yadene, bakadidilapu muadi mukole wa kanyinganyinga, ne wakatungunuka ne kudila tatuende matuku muanda mutekete.11 Bena mu buloba abu, bena Kanâna, bakabamona badidila muaba wa dishipuila wa Atada, kukemabu bamba ne: “Aa mmadilu manene a bena Ejipitu!” Ke bualu kayi bakinyika muaba au ne: Abele-miselayima* udi mu tshitupa tshia buloba tshia Yadene.12 Nunku bana bende bakamuenzela malu anu muvuaye mubambile bua kuenza.+13 Bana bende bakaya nende mu buloba bua Kanâna, kumujiikabu mu nyongolo udi mu budimi bua Makepela, budimi budi butangilangane ne Mamale buvua Abalahama musumbe kudi Efelona muena Hiti bua buikale muaba wa kujiikilangana.+14 Jozefe mumane kujiika tatuende, wakapingana mu Ejipitu ne bana babu ne bantu bonso bavua baye nende bua kujiika tatuende.15 Pakamona bana babu ne Jozefe ne: tatuabu mmumane kufua, bakamba ne: “Jozefe udi mua kuikala mutulamine munda ne neatupingajile malu onso mabi atuvua bamuenzele.”+16 Nunku bakatumina Jozefe mukenji mu mêyi aa: “Tatuebe uvua mushiye dîyi kumpala kua kufuaye ne:17 ‘Nenuambile Jozefe ne: “Ndi nkulomba ne: ubuikidilaku bana benu tshilema tshiabu ne bubi buvuabu bakuenzele pavuabu bakuenzele bibi mushindu eu.”’ Mpindieu ubuikidile koku bena mudimu ba Nzambi wa tatuebe tshilema tshiabu.” Jozefe wakadila pakamuambilabu nanku.18 Pashishe bana babu bakalua kabidi, kudielabu kumpala kuende, kuambabu ne: “Ntuetu aba, tudi bapika bebe!”+19 Jozefe wakabambila ne: “Kanutshinyi to. Meme ndi pa muaba wa Nzambi anyi?20 Nansha munuvua basue kungenzela bibi,+ Nzambi wakenza bua bualu abu bulue bualu buimpe bua kulama bantu ba bungi ne muoyo anu mudiye wenza lelu eu.+21 Nunku kanutshinyi to. Nentungunuke ne kunupesha nuenu ne bana benu batekete biakudia.”+ Nunku wakabasamba ne kubambilaye mêyi a kubakolesha nawu.22 Jozefe wakatungunuka ne kusomba mu Ejipitu, yeye ne ba mu nzubu wa tatuende, ne Jozefe wakalala bidimu 110.23 Jozefe wakamona tshipungu tshisatu tshia bana ba Efelayima,+ wakamona kabidi bana ba Makî,+ muana wa balume wa Manashe. Bavua babalelele pa binu bia Jozefe.*24 Pakapita matuku, Jozefe wakambila bana babu ne: “Nkadi mfua, kadi kakuyi mpata, Nzambi neanuvuluke,+ ne neanupatule bushuwa mu buloba ebu bua nuenu kubanda mu buloba buvuaye muditshipile kudi Abalahama, Izaka, ne Yakoba.”+25 Nunku Jozefe wakatshipisha bana ba Isalele, wamba ne: “Kakuyi mpata, Nzambi neanuvuluke. Nunku nudi ne bua kumbuka ne mifuba yanyi muaba eu.”+26 Nunku Jozefe wakafua ne bidimu 110, ne bakamumisha ne manga,+ kumutekabu mu mushete mu Ejipitu.


text:
UMONYI UDI MU MBIMBI YA NZAMBI | YOBO 1-5
Yobo Wabambele Gujinginyina Guenji mu Tangua dia Lamba
Yobo wakhadile gujinga mu dimbo dia Use tangua ana Isalele akhadile mu uhiga gu Ejipitu. Yobo wakhalelego muenya Isalele, uvi wakhadile mukombeledi wa Yehowa wa gujinginyina. Wakhadile nu fami yakoma, nu umonyi wavula, enji wajiyiwe muavula. Wakhadile guhana malongo abonga nu gusophesa milonga muabonga. Wakhalele muhana ima gudi phutu nu athu akhalele nu nzala. Yobo wakhalele yala wa gujinginyina.
Yobo wamonesele haphelo egi Yehowa udi nu ndando yavula mu lujingu luenji
1:8-11, 22; 2:2-5
Satana wamonele gujinginyina gua Yobo. Satana wazuelelego egi Yobo anago gutumagela Yehowa, uvi washile matangi a Yobo giphapha
Satana wazuelele egi Yobo wakhalele mukombelela Yehowa nu matangi abola
Ha guhana mvutu gu giphapha gia Satana, Yehowa wamuhanele njila ya gulola Yobo. Satana wabolesele ima yagasue ya Yobo
Habambele Yobo gujinginyina guenji, Satana washile giphapha mu gujinginyina gua athu agasue
Yobo gasumugilego, gatangijilego egi Nzambi wana gutshita ndaga jiabola


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
18 Biledada+ muena Shuhi wakandamuna ne:
2 “Nebikengele mutantshi bule kayi bua nuenu kulekela kuakula mêyi a nunku?
Lejayi lungenyi bua tushishe kuakula.
3 Bua tshinyi tudi mua kumueneka bu nyama+Ne kuangatshibua bu batatakane ku mêsu kuenu?
4 Nansha wewe mudipandulule tupese tupese bua tshiji tshiebe,Nebalekele buloba bua bualu buebe anyi?Peshi dibue dinene nediumbuke pa muaba wadi anyi?
5 Eyowa, butoke bua bantu babi nebujime,Ne ludimi lua kapia kende kaluakukenka to.+
6 Bulelela, butoke budi mu ntenta wende nebulue mîdima,Ne muendu udi pa mutu pende newujime.
7 Tshidia tshiende tshia bukole ntshipidike,Ne lungenyi luende luine nelumukulule.+
8 Bualu makasa ende neamufikishe mu bukondo,Ne yeye neatue eku ne eku pa nshinga yabu.
9 Buteyi nebumukuate ku tshikankanyi;Disoka nedimukuate.+
10 Mbamuelele muonji musokoka mu buloba,Ne buteyi budi mu njila wende.
11 Malu adi azakeja adi amutshinyisha nseke yonso+Ne amulondakaja mu makasa ende.
12 Bukole buende budi bumujika,Ne tshipupu+ netshimufikishe ku ditetuka.
13 Dikoba diende ndidiike;Disama dipite bukole dia lufu didi didia bidimba biende.
14 Badi bamumbusha mu bukubi bua ntenta wende,+Baya nende too ne kudi mukalenge wa malu adi akuatshisha buôwa bukole.
15 Benyi nebasombe mu ntenta wende;Sufre neatangalajibue muaba wende wa kusombela.+
16 Miji yende neyume muinshi muende,Ne matamba ende neafubidile pa mutu pende.
17 Tshivulukilu tshia bualu buende netshijimine pa buloba,Ne dîna diende kadiakumanyika mu musesu nansha.
18 Nebamuipate ku butoke bua kuyaye mu mîdimaNe nebamuipate pa buloba budi bumenesha bintu.
19 Kakuikala ne bana anyi tunkanunuina munkatshi mua tshisamba tshiende to,Ne kakuikala ne muntu mushale ne muoyo muaba udiye musombele nansha.
20 Padi dituku diende dilua, bantu ba miaba ya ku Ouest nebumvue bibi be!Ne buôwa bukole nebukuate bantu ba miaba ya ku Est.
21 Etshi ke tshidi tshifikila ntenta ya muenji wa malu mabiNe muaba wa muntu udi kayi mumanye Nzambi.”
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yobo 18
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
TUIKALAYI NE NSOMBELU WA BUENA KRISTO
Nusanke mu ditekemena
Ditekemena didi bu luongo. (Eb 6:19) Didi dituambuluisha bua kuepuka ditonkoka dia mu nyuma patudi tutuilangana ne tshipepele tshikole pa mâyi manene. (1Tm 1:18, 19) Tshipepele etshi tshidi tshikongoloja diedibua mâyi ku makasa, dijimija dia bintu, masama a munanunanu, difuisha muntu utudi banange anyi bualu kayi buonso budi buluisha muoyo wetu mutoke.
Ditabuja ne ditekemena bidi bituambuluisha bua kumona bimpe difutu didibu batulaye. (2Ko 4:16-18; Eb 11:13, 26, 27) Nanku, nansha tuetu ne ditekemena dia kuya mu diulu anyi kushala pa buloba, tudi ne bua kudikolesha misangu yonso patudi tuelangana meji pa milayi idi mu Dîyi dia Nzambi. Nunku, padi ntatu itukuata nebikale bipepele bua tuetu kushala anu ne disanka.—1Pt 1:6, 7.
NUTANGILE FILME WA NUSANKE MU DITEKEMENA, PASHISHE NUANDAMUNE NKONKO EYI:
Mose udi tshilejilu tshimpe tshia tuetu kulonda bua tshinyi?
Bamfumu ba mêku badi ne bujitu kayi?
Mbiena-bualu kayi binudi mua kulonga mu ntendelelu wenu wa mu dîku?
Ditekemena didi mua kukuambuluisha bua kutantamena ntatu ne dikima dionso mushindu kayi?
Ntshinyi tshiudi mutekemene ne muoyo kuulu kuulu kumpala eku?